Mân newidiadau i bortffolios Cabinet Sir Ddinbych\nMae Arweinydd y Cyngor, y Cynghorydd Hugh Evans OBE wedi cyhoeddi mân newidiadau i bortffolios ei Gabinet.\nTra bod pob aelod blaenorol o’r Cabinet wedi derbyn portffolios, mae rhai newidiadau i’r meysydd cyfrifoldebau.\nY deiliaid portffolios yw:\nArweinydd ac Aelod Arweiniol dros yr Economi a Llywodraethu Corfforaethol: Y Cynghorydd Hugh Evans: Cefnogaeth/Datblygiad Economaidd a Busnes ; Strategaeth Economaidd Ranbarthol (yn cynnwys y Fargen Dwf); Cyflogadwyedd a Sgiliau; Adfywio’r Rhyl; Strategaeth Twristiaeth; Strategaeth Ddigidol; Partneriaethau Strategol; Prosiectau a Digwyddiadau Mawr; Llywodraethu Corfforaethol; Rheolaeth y Cabinet\nDirprwy Arweinydd ac Aelod Cabinet Arweiniol dros Gyllid, Perfformiad ac Asedau Strategol: Cynghorydd Julian Thompson-Hill: Cyllidebau Refeniw a Chyfalaf; Deddfwriaeth Ariannol a Rheoli’r Trysorlys; Cyfrif Refeniw Tai; Refeniw a Budd-daliadau; Risg Corfforaethol; Cynllun Corfforaethol a pherfformiad cyffredinol y Cyngor a Chynllunio Strategol; Iechyd a Diogelwch; Caffael; Archwilio Mewnol; Rheolaeth Asedau Corfforol y Cyngor; Contractau a Chyfleusterau (yn cynnwys Gwasanaethau Arlwyo); Cwmnïau ‘Hyd Braich’; Strategaeth Fasnachol\nAelod Cabinet Arweiniol dros Les ac Annibyniaeth: Cynghorydd Bobby Feeley: Gofal Cymdeithasol Oedolion; Tai Gofal Ychwanegol; Byw’n Annibynnol gyda Chymorth; Digartrefedd; Gwrthdlodi; Swyddog Arweiniol y Bartneriaeth gyda Bwrdd Iechyd Prifysgol Betsi Cadwaladr ac Iechyd Cyhoeddus Cymru; Integreiddio’r Gwasanaethau Cymdeithasol ac Iechyd; Strategaeth Hamdden; Diwylliant a Threftadaeth\nAelod Cabinet Arweiniol dros Addysg, Gwasanaethau Plant ac Ymgysylltu â’r Cyhoedd: Cynghorydd Huw Hilditch-Roberts: Addysg (Gwella Ysgolion); Gwasanaethau Plant; GwE; Ysgolion yr 21 Ganrif; Polisi Cludiant Ysgolion; Gwasanaethau Ieuenctid; Y Blynyddoedd Cynnar; Strategaeth yr Iaith Gymraeg; Strategaeth Cyfathrebu a Marchnata; Ymgysylltu â’r Cyhoedd; Rheoli Enw Da; Rhianta a Diogelu Corfforaethol.\nAelod Cabinet Arweiniol dros Wastraff, Cludiant a’r Amgylchedd: Cynghorydd Brian Jones: Effeithiau Amgylcheddol (yn cynnwys Mentrau Carbon Isel, Effeithlonrwydd/Cadwraeth); Priffyrdd; Traffig, Parcio, Diogelwch y Ffyrdd; Atebion Cludiant Cynaliadwy, Y Parth Cyhoeddus a Strydoedd Glân a Thaclus; Rheoli’r Fflyd; Gwastraff ac Ailgylchu; Rheoli Risg Llifogydd\nAelod Cabinet Arweiniol dros Wasanaethau Corfforaethol a Chyfeiriad Strategol :Cynghorydd Richard Mainon: Polisïau a Strategaeth Adnoddau Dynol; Perthynas ag Undebau; Datblygu Polisi; Gwasanaethau Cyfreithiol a Democrataidd; Cydraddoldeb ac Amrywiaeth; Cynllunio rhag Argyfwng; TGCh a Datblygu’r Wefan; Hyfforddiant a Datblygiad Aelodau; Perthnasoedd Trydydd Sector; Cefnogwr y Lluoedd Arfog.\nAelod Cabinet Arweiniol dros Dai a Chymunedau: Cynghorydd Tony Thomas: Strategaeth Tai (yn cynnwys Tai Fforddiadwy, darpariaeth ar gyfer Sipsiwn a Theithwyr, Tai Sector Preifat, Tai Gwag, Grantiau/Benthyciadau Tai); Tai Sir Ddinbych yn cynnwys Partneriaeth â Thenantiaid; Strategaeth Llyfrgelloedd; Cefn Gwlad (yn cynnwys AHNE); Cadwraeth Natur a Bioamrywiaeth; Datblygu Gwledig; Perthnasoedd â Chynghorau Dinas, Tref a Chymuned; Cyllido Cymunedau.\nAelod Cabinet Arweiniol dros Gynllunio, Diogelu’r Cyhoedd a Chymunedau Diogelach: Cynghorydd Mark Young: Cynllunio ar gyfer y Defnydd o Dir (i gynnwys y Cynllun Datblygu Lleol); Rheoli Adeiladu; Cadwraeth Adeiledig; Diogelu’r Cyhoedd a Gorfodaeth (yn cynnwys Iechyd Amgylcheddol, Safonau Masnach,; Trwyddedu, Troseddau Amgylcheddol, Gorfodaeth Tai); Cymunedau Diogelach; Cam-drin Domestig.\nDywedodd yr Arweinydd, y Cynghorydd Hugh Evans OBE “Rydym yn falch iawn o allu rhannu’r portffolios, yn dilyn adolygiad o’r meysydd gwaith.\n“Mae nifer o faterion sy’n dod yn fwy amlwg ar gyfer cynghorau ar draws Cymru, yn cynnwys sut rydym yn rheoli egni, lleihau allyriadau carbon, tai a’r agenda digidol.\n“Gwneir hyn gyda’r bwriad o barhau i ddarparu gwasanaethau o ansawdd i drigolion y sir."\nMae Eisteddfod yr Urdd ar ei ffordd\nMae'r cyfrif wedi dechrau wrth i Sir Ddinbych baratoi i groesawu ieuenctid Cymru i'r sir.\nMae'r sir yn cynnal yr Eisteddfod yr Urdd, i'w chynnal ar Fferm Kilford ar gyrion Dinbych o 25-30 Mai, 2020.\nMae Urdd Gobaith Cymru yn trefnu'r digwyddiad ac yn cael eu cefnogi gan gymunedau lleol sydd eisoes wedi trefnu a chynnal digwyddiadau codi arian di-ri. Mae'r Cyngor hefyd yn cefnogi'r Eisteddfod gyda threfniadau.\nMae'r ŵyl yn darparu cyfleoedd i bobl ifanc gystadlu mewn ystod eang o gystadlaethau, yn amrywio o ganu, adrodd, cerdd dant, drama, dawns, celf, crefft, gwyddoniaeth a choginio - nid yw'r rhestr hon yn gynhwysfawr.\nBydd cyfleoedd i'r ieuenctid yn Sir Ddinbych gystadlu mewn digwyddiadau lleol a sirol. Yna mae'r enillydd ym mhob cystadleuaeth ar lefel sirol yn cynrychioli Sir Ddinbych yn yr eisteddfod genedlaethol.\nTra bod paratoadau ar y gweill ar gyfer y brif Eisteddfod, y cam mawr nesaf fydd y Seremoni Gyhoeddi sy'n cael ei chynnal ym Mhrestatyn ddydd Sadwrn, Hydref 5ed. Cadwch y dyddiadau'n glir yn eich dyddiaduron.\nBydd gwybodaeth bellach yn cael ei rhannu dros y misoedd nesaf.\nAm fanylion pellach am yr Urdd, ewch i'w gwefan sef www.urdd.cymru.\nCyngor yn lansio cyfleoedd gwych ar gyfer lleoliadau gwaith\nMae cynllun lleoliad gwaith newydd sbon yn cael ei gyflwyno, i helpu pobl ddi-waith i ddychwelyd i fyd gwaith.\nBydd y cynllun Gweithio Gyda’n Gilydd yn cynnig 15 o leoliadau gwaith â thâl, am 16-30 awr yr wythnos am gyfnod o dri mis. Bydd 15 o leoliadau di-dâl ar gael hefyd, sy'n para rhwng chwech ac wyth wythnos. Bydd y swyddi hyn yn amrywiol iawn gyda'r potensial i arwain at swydd barhaol i'r ymgeisydd cywir a byddant ar gael ym mhrif wasanaethau'r Cyngor.\nMae'r cynllun yn rhan o brosiect Gweithio Sir Ddinbych, sy'n helpu pobl i gael gwaith trwy ddarparu cefnogaeth ac arweiniad gydag amrywiaeth o faterion, gan gynnwys: cymhelliant a hyder; cyngor ac arweiniad un i un; cyfleoedd hyfforddi; gwirfoddoli; Ysgrifennu CV; profiad gwaith; technegau cyfweld; gwneud cais am swyddi; cyllid personol; cyfrifoldebau gofalu ac unrhyw beth arall sy'n eich atal rhag mynd i addysg, cyflogaeth neu hyfforddiant\nMae'r cynllun hwn ar gael i gyfranogwyr presennol a newydd cynllun Gweithio Sir Ddinbych sy'n golygu y byddwch yn derbyn y gefnogaeth angenrheidiol i'ch tywys trwy eich lleoliad.\nAnogir pobl i gadw llygad ar wefan Sir Ddinbych a chyfrifon cyfryngau cymdeithasol am fanylion pryd y bydd y lleoliadau ar gael.\nDywedodd Arweinydd y Cyngor, y Cynghorydd Hugh Evans OBE: “Mae hwn yn gyfle gwych i unigolion allan o waith ennill profiad a chefnogaeth werthfawr a fydd yn eu cael ar ysgol yrfa ac yn gwella eu rhagolygon o gael gwaith pellach yn y dyfodol.\n“Er nad oes sicrwydd o swydd gyda'r Cyngor, gallai fod y cam cyntaf erioed i yrfa newydd sbon neu newid cyfeiriad. Bydd pob lleoliad yn cael ei fonitro'n ofalus, er mwyn sicrhau bod pob unigolyn sy'n cymryd rhan yn manteisio i'r eithaf ar y cyfle i ennill cymaint â phosibl o'r profiad ”.\nI gael rhagor o wybodaeth am y rhaglen, cysylltwch â'r tîm ar 01824 706489. Mae rhagor o fanylion am y cynllun Gweithio Sir Ddinbych ar gael yn: www.sirddinbych.gov.uk/gweithioynsirddinbych.\nGogledd Ddwyrain Cymru’n Dathlu Blwyddyn Darganfod\nMae ffilm newydd, ffotograffau a chyfres o fapiau digidol newydd sbon yn arddangos rhanbarth Gogledd Ddwyrain Cymru wedi eu rhyddhau fel rhan o ymgyrch Blwyddyn Darganfod Croeso Cymru. Mae Sir Ddinbych, Wrecsam a Sir y Fflint wedi ymuno i lunio'r adnoddau marchnata i ysbrydoli pobl leol ac ymwelwyr i brofi’r rhanbarth.\nMae’r ffilm a ddangoswyd gyntaf yng Nghyfarfod Masnach Flynyddol Twristiaeth Gogledd Cymru yn archwilio cynnig y rhanbarth o ran twristiaeth ac yn cynnwys atyniadau allweddol fel Dyffryn Maes Glas, Castell y Waun a SC2 yn y Rhyl yn ogystal â thirluniau gwledig ac arfordirol Moel Famau a Thraeth Talacre. I’r rhai sy’n hoff o antur yn yr awyr agored mae’n dangos beicio mynydd yng Nghoedwig Nercwys a OnePlanet Adventure, Llandegla a chaiacio ar Afon Dyfrdwy yn Llangollen. Mae’r ffilm yn cychwyn gyda Thraphont Ddŵr a Chamlas Pontcysyllte sy’n dathlu 10 mlwyddiant ers derbyn statws Safle Treftadaeth y Byd UNESCO.\nMae’r ffilm yn gychwyn cyfres o ffilmiau bach newydd a fydd yn cael eu rhyddhau drwy gydol y flwyddyn a sy’n cynnwys themâu gwahanol gan gynnwys yr arfordir, cestyll, tirluniau, diwylliant, antur a Safle Treftadaeth y Byd. Mae oriel o ddelweddau proffesiynol hefyd wedi eu rhyddhau er mwyn helpu i ddenu ymwelwyr hen a newydd i’r rhanbarth drwy’r flwyddyn.\nMae twristiaeth yn rhan bwysig o economi’r rhanbarth, ac yn ystod 2017, cyfanswm yr effaith economaidd oedd £867m ac fe wnaed dros 11 miliwn o ymweliadau.\nDywedodd Ian Lebbon, Cadeirydd Partneriaeth Rheoli Cyrchfan Sir Ddinbych, “Gyda’r prif dymor twristiaeth ar fin cyrraedd; mae'n wych i weld Sir Ddinbych, Sir y Fflint a Wrecsam yn gweithio gyda’i gilydd i lansio amrywiaeth o ddeunyddiau marchnata proffesiynol i arddangos y rhanbarth yn ystod Blwyddyn Darganfod. Fe fyddem yn annog busnesau i ddefnyddio'r adnoddau sydd ar gael ar eu cyfer i greu gwell ymwybyddiaeth o'r rhanbarth a hybu'r economi leol drwy gydol y flwyddyn."\nMae saith map digidol newydd sy’n archwilio amrywiaeth o leoliadau ar draws Gogledd Ddwyrain Cymru hefyd wedi eu llunio. Mae’r mapiau’n cydgysylltu gyda Ffordd Gogledd Cymru –sy’n 75 milltir ac yn un o dri llwybr twristiaeth cenedlaethol a lansiwyd gan Croeso Cymru o dan frand Ffordd Cymru. Mae’r mapiau newydd wedi bod yn ymdrech gymunedol, gan fod busnesau wedi eu gwahodd i weithdai ar draws Gogledd Cymru i drafod eu syniadau am lwybrau twristaidd newydd i helpu i hyrwyddo’r rhanbarth a darparu troeon a dargyfeiriadau oddi ar Ffordd Gogledd Cymru.\nI weld y ffilm ewch i dudalen Gogledd Ddwyrain Cymru ar Facebook neu YouTube https://www.youtube.com/watch?v=eovLG6cIIAY\nI weld y mapiau a’r ffotograffau ac i gael gwybodaeth bellach ar y rhanbarth, ewch i www.northeastwales.wales\nNewyddion diweddaraf am dwristiaeth\nHoffech chi glywed y newyddion diweddaraf am dwristiaeth yn Sir Ddinbych a Gogledd Ddwyrain Cymru?\nOs felly, mae cofrestru yn syml a hawdd … https://www.denbighshire.gov.uk/cy/ymwelydd/pethau-iw-gwneud/be-symlaen/ffurflen-ymaelodi-twristiaeth-sir-ddinbych.aspx\nYdych chi'n chwilio am lefydd newydd i ymweld â nhw dros yr haf?\nAm syniadau ynglŷn â phethau i’w gwneud a lleoedd i ymweld â nhw yr haf hwn, ewch i http://www.gogleddddwyraincymru.cymru/\nMae Tîm Twristiaeth Sir Ddinbych yn darparu gwasanaeth dosbarthu taflenni twristiaeth am ddim ar gyfer busnesau sy’n archebu taflenni a phamffledi. Caiff yr wybodaeth hon ei chynhyrchu i ddenu ymwelwyr i’r ardal a gwella eu profiadau pan fyddant yma.\nMae’r cynnyrch yn cynnwys:\nTaflenni Llwybrau Tref\nTaflen y 5 Taith\nTaflenni SC2 y Rhyl\nLlyfryn Canolfan Grefft Rhuthun\nPwy all archebu?\nGallwch archebu gan y gwasanaeth dosbarthu taflenni os yw eich busnes yng ngogledd ddwyrain Cymru ac os ydych chi’n dod i gysylltiad ag ymwelwyr.\nSut i archebuDyddiad cau ar gyfer archebu\nGallwch archebu ar-lein a bydd y Gwasanaeth Dosbarth Taflenni Twristiaeth yn eu danfon am ddim\nArchebwch ar-lein drwy’r Gwasanaeth Dosbarthu Taflenni Twristiaeth\nArchebwch erbyn 16/7/2019 er mwyn i’ch taflenni gyrraedd yr wythnos sy’n dechrau ar 22/7/2019.\n1 - 7 Gorffennaf: Eisteddfod Gerddorol Ryngwladol Llangollen\nMae Eisteddfod Gerddorol Ryngwladol Llangollen yn dechrau heddiw, 1 Gorffennaf.\nMae cystadleuwyr o bob cwr o’r byd yn dyfod ynghyd yn nhref Llangollen am wythnos o gystadlu brwd, gweithgareddau llawn hwyl a pherfformiadau rhagorol. Y prif artist eleni fydd Jools Holland a’i Gerddorfa Rhythm a Blues, a bydd yna lwythi o berfformwyr gwych eraill yn ymuno ag o, gan gynnwys Rolando Villazon, Gipsy Kings a’r dathliad rhyngwladol poblogaidd gyda Mabon.\nAc i goroni’r cyfan, yn dilyn wythnos o berfformiadau syfrdanol, bydd Llanfest yn cael ei gynnal ar benwythnos olaf yr Eisteddfod. Mae’r perfformwyr yn cynnwys The Fratellis, The Coral, The Pigeon Detectives a Dodgy.\nGallwch prynu tocynnau i'r holl cyngherddau ac yn y blaen ar ei gwefan.\n20 Gorffennaf: Diwrnod Hwyl i’r Teulu yng Nghoed Moel Famau\n10:30-16:00 Maes parcio Coed Moel Famau SJ 174 613\nDiwrnod o weithgareddau hwyliog! Bydd cyfle i rwydo yn y nant, crefftau i blant, adeiladu cuddfan, teithiau tywys, arddangosfeydd, gwybodaeth a chynnyrch bwyd lleol.\n£2 i barcio car.\n15 Awst: Sioe Dinbych a Fflint\nMae'n amser i'r Sioe\nYr adeg hon o'r flwyddyn yr ydym yn brysur yn paratoi ar gyfer Sioe Dinbych a Fflint, un o ddigwyddiadau mwyaf calendr amaethyddol Gogledd Cymru.\nCynhelir y digwyddiad eleni ar ddydd Iau, 15 Awst yn y Green ar gyrion Dinbych. Felly, cadwch y dyddiad yn glir yn eich dyddiadur.\nMae'r Cyngor yn rhannu pabell gyda chydweithwyr o Sir y Fflint a'r thema eleni yw darganfod – bydd digon o arddangosfeydd a gweithgareddau hwyliog ar gyfer y teulu i gyd.\nBydd manylion ein digwyddiadau yn cael eu cyhoeddi ar wefan y Cyngor ac ar y cyfryngau cymdeithasol cyn y sioe.\nCroesi bysedd am dywydd braf ar gyfer diwrnod y Sioe!\nAm wybodaeth bellach am y sioe ei hun, ewch i: www.denbighandflintshow.com.\n18 Awst: Cyngerdd am ddim yn Arena Digwyddiadau y Rhyl\nYn dilyn llwyddiant ' Seaside Soul ' yn 2016, mae thema'r ‘enaid’ yn dychwelyd i arena ddigwyddiadau'r Rhyl ar ddydd Sul 18 Awst ar gyfer y gyngerdd am ddim blynyddol.\nBydd y digwyddiad eleni yn cynnwys adloniant byw gan Jimmy James & The Vagabonds, band Edwin Starr, ' the Team ' sy'n cynnwys Angelo Starr, Precious Wilson, Midnight Soul a chyflwynwyr amrywiol.\nDechreuodd Jimmy James ei yrfa gerddorol, yn cyfansoddi a chanu, yn ifanc yn 16 oed. Yn 1964 gofynnwyd iddo ymuno fel y Prif Ganwr ag un o fandiau blaenllaw Jamaica ' The Vagabonds' a gyda'i gilydd gadawsant Jamaica am yr hyn a oedd fod yn daith chwe mis o amgylch y DU. Yn 1966 fe recordiodd The Vagabonds eu halbwm chwedlonol, ' The New Religion’. Rhoddodd recordiad Jimmy o gân ' Red Red Wine ' Neil Diamond yn 1969, a gymerwyd o’r ail albwm The Vagabonds, eu record boblogaidd gyntaf iddynt.\nYn 1970, arwyddodd i Biddu of the Subbidu Music Corporation a chyda'i gilydd, fe grewyd caneuon poblogaidd megis ' Now is the Time ' ac ' I’ll Go Where the Music Takes Me '.\nMae Angelo Starr yn ganwr a chynhyrchydd recordiau Americanaidd. Mae hefyd yn frawd iau i'r canwr diweddar Edwin Starr.\nCychwynnodd Precious Wilson fel canwr cefnogi i'r grŵp dynion Eruption ac yn 1977 tra ar y ffordd yn teithio’r yr Almaen y dewiswyd y band i gefnogi Boney M. Roedd eu fersiwn disgo o gân Ann Peebles, "I Can’t Stand the Rain" yn llwyddiannus yn y Deyrnas Unedig.\nMae'r digwyddiad rhad ac am ddim hwn, a drefnir gan y Cyngor ac a gefnogir gan Gyngor Tref y Rhyl, yn dathlu cerddoriaeth rhai bandiau eiconig.\nDywedodd Arweinydd y Cyngor, y Cynghorydd Hugh Evans OBE, sy'n aelod arweiniol ar gyfer yr economi: "Rydym yn falch iawn o gael cyhoeddi'r perfformwyr ar gyfer yr Ŵyl eleni. Dyma un o brif ddigwyddiadau'r haf yn y Rhyl ac mae disgwyl i gefnogwyr cerddoriaeth gael gwledd.\n"Mae rhaglen yr haf o ddigwyddiadau yn denu miloedd o ymwelwyr i'r dref, gan wneud cyfraniad sylweddol i'r economi leol ac rydym yn sicr y bydd sioe Seaside Soul yn un wych".\nDywedodd Maer y Rhyl, y Cynghorydd Ellie Chard: "Bydd yr Arena Ddigwyddiadau yn dod â diwrnod o gerddoriaeth yr enaid i'r Rhyl. Gyda llinell fawr arall o fandiau a DJs, mae'r digwyddiad yn addo l rhywbeth at ddant pawb a Glan y môr y Rhyl yn bendant yw'r lle i fod yr haf hwn gyda digwyddiadau lu. Mae Cyngor Tref y Rhyl yn falch iawn o fod yn cefnogi dydd Sul mawr arall ac edrychwn ymlaen at groesawu trigolion ac ymwelwyr i faes y digwyddiadau. "\nAm ragor o wybodaeth cysylltwch â chanolfan groeso'r Rhyl, ar 01745 355068.\n24 - 25 Awst: Sioe Awyr Y Rhyl\nDydd Sadwrn 24 a dydd Sul 25 Awst 2019\nPromenâd y Rhyl\nDigwyddiad deuddydd llawn gweithgareddau a hwyl, gydag arddangosfeydd syfrdanol yn yr awyr ac ar y ddaear. Mae'r sioe, sy’n miloedd o bobl y flwyddyn, yn dathlu ei 11fed flwyddyn lwyddiannus yn 2019.\nMae'n agor am 11am gyda’r arddangosfa hedfan yn cychwyn am 2pm.\nPris Mynediad: Am ddim\nAm fwy o wybodaeth ac i weld yr amserlen pan fydd wedi cyhoeddi, ewch i'n gwefan\n5 Hydref: Gwyl Gyhoeddi Eisteddfod yr Urdd\nEdrychwch ar lyfryn diweddaraf ‘Beth sy’ Mlaen’ i weld beth yw'r digwyddiadau sy’n cael eu cynnal ar draws Sir Ddinbych tan fis Medi 2019.\nMae copïau papur o rifyn mis Mehefin – Medi 2019 ar gael am ddim mewn llyfrgelloedd lleol, canolfannau croeso a busnesau lleol.\nCafe R yng Nghanolfan Grefft Rhuthun\nMae Café R wedi'i lleoli yng Nghanolfan Grefft Rhuthun ac yn le delfrydol i fwynhau cynnyrch o Gymru sydd wedi'i baratoi'n ffres, gan gynnwys brecwast, cinio, te prynhawn a byrbrydau ysgafn.\nAr agor yn ddyddiol. Parcio am ddim.\nI neilltuo bwrdd ffoniwch 01824 708099 neu galwch i fewn.\nMae na gopi o'r fwydlen ar wefan Canolfan Grefft Rhuthun.\nMae Jac y Neidiwr yn gallu ymddangos fel planhigyn deniadol â blodyn porffor sy’n cyrraedd ei lawn dwf yn ystod yr haf ar hyd glannau afon a thir gwastraff yn bennaf. Fodd bynnag, yn anffodus nid yw’n blanhigyn cynhenid ac mae’n ymwthiol ac yn gallu tagu llystyfiant arall yn gyflym. Ar ôl tagu llystyfiant arall sy’n tyfu o’i amgylch, mae planhigyn Jac y Neidiwr yn marw yn y gaeaf gan adael pridd moel. Yn aml mae afonydd yn gorlifo ac yna’n golchi'r pridd i ffwrdd sy'n achosi erydiad ar lannau'r afon. Gall yr erydiad hwn achosi i waddod gasglu yn yr afonydd a chael effaith andwyol ar fywyd gwyllt sy'n byw yn yr afonydd. Gall pob planhigyn gynhyrchu hyd at 800 o hadau – mae’r rhain yn ffrwydro o’u codennau ar ôl aeddfedu a gallant wasgaru hyd at 4 metr i ffwrdd o'r planhigyn. Yn aml maent yn glanio ger cyrsiau dŵr sy'n eu helpu i wasgaru'r hadau hyd yn oed ymhellach. Gan hynny, mae Jac y Neidiwr yn ymwthiol dros ben a gall gael effaith andwyol ar fflora cynhenid ar hyd glannau afonydd a hefyd ar fywyd gwyllt sy’n byw yn yr afonydd.\nDros y 10 mlynedd diwethaf, mae AHNE Bryniau Clwyd a Dyffryn Dyfrdwy wedi bod yn gweithio mewn partneriaeth â Chyngor Sir y Fflint, Ymddiriedolaeth Bywyd Gwyllt Gogledd Cymru, Cyfoeth Naturiol Cymru a Wildground i gael gwared ar Jac y Neidiwr ar hyd Afon Alyn o’i tharddiad yn Llandegla i’r Wyddgrug.\nRydym yn rheoli Jac y Neidiwr yn bennaf trwy gael grwpiau o wirfoddolwyr i'w dynnu â llaw ond rydym hefyd yn defnyddio contractwyr i drin ardaloedd mwy dwys. Ar ôl ei dynnu, mae angen ‘crensian’ Jac y Neidiwr er mwyn ei ddinistrio’n gyfan gwbl ac yna rydym yn ei osod mewn pentyrrau bach ar hyd glan yr afon sy’n pydru yn gyflym. Mae angen ei dynnu cyn iddo ddechrau hadu felly mae angen gwneud y rhan fwyaf o’r gwaith cyn mis Awst. Fodd bynnag, gellir gweld planhigion yn blodeuo mor hwyr â mis Tachwedd felly mae’n bwysig dal ati i gerdded ar hyd rhannau i chwilio am unrhyw dyfiant newydd.\nDros y blynyddoedd rydym wedi gweld gostyngiad mawr yn niferoedd y planhigyn hwn a'r gobaith yw sicrhau bod Jac y Neidiwr yn cael ei glirio’n gyfan gwbl o Afon Alyn. Ar un adeg, roedd llawer iawn o'r planhigyn yn tyfu ar y rhan hon o'r afon. Ond rydym bellach wedi llwyddo i’w ostwng i ychydig o ardaloedd problemus yr ydym yn canolbwyntio arnynt eleni. Ar ôl hyn, byddwn yn canolbwyntio ein hymdrechion ar ostwng faint o Jac y Neidiwr sy’n tyfu ymhellach i lawr yr afon.\nOs hoffech gymryd rhan mewn unrhyw un o’r diwrnodau gwirfoddolwyr sy’n canolbwyntio ar Jac y Neidiwr yr haf hwn, mae croeso i chi gysylltu â John Morris ym Mharc Gwledig Loggerheads (01824 712757).\nCyhoeddi enillwyr Gwobrau Ardal o Harddwch Naturiol Eithriadol (AHNE) Bryniau Clwyd a Dyffryn Dyfrdwy\nMae gwirfoddolwyr o ardd gymunedol ac adarwr brwd wedi derbyn gwobrau. Bob blwyddyn mae Ardal o Harddwch Naturiol Eithriadol (AHNE) Bryniau Clwyd a Dyffryn Dyfrdwy yn cyflwyno dwy wobr i anrhydeddu'r rhai sy'n cyfrannu at y dirwedd a chymunedau yn yr ardal.\nEleni rhoddwyd Gwobr yr AHNE i Ardd Gymunedol Corwen a chyflwynwyd Gwobr Gwirfoddolwr yr AHNE i John Lawton Roberts. Mae Mr Roberts o Langollen wedi treulio rhan helaeth o'i fywyd yn cofnodi, gwylio ac adrodd ar adar yng Ngogledd Ddwyrain Cymru ac mae wedi cynorthwyo i lunio darlun manwl o'r newidiadau i boblogaethau adar yn yr ardal sy'n cwmpasu cyfnod o dros 40 mlynedd.\nMae nifer o’i bapurau gwyddonol wedi eu cyhoeddi ac mae wedi cofnodi’r newidiadau o ran yr adar ar Rostir Rhiwabon a Chreigiau Eglwyseg, gyda’i waith wedi cyfrannu at lwyddiant nifer o brosiectau gan gynnwys Rhaglen Adfer y Rugiar Ddu Gymreig.\nMae Gardd Gymunedol Corwen wedi ei lleoli yn y berllan gymunedol ger canol y dref, ac mae’n adnodd i holl aelodau’r gymuned. Mae’r grŵp yn cwrdd bob dydd Mercher, gan ddarparu cyfle cymdeithasol a gwneud cyfraniad i iechyd a lles y rhai sy’n cymryd rhan. Datblygwyd y safle yng ngwanwyn 2016 gyda chyllid Llywodraeth Cymru a sicrhawyd gan Age Concern ac unwaith y daeth y cyllid i ben, fe aeth grŵp bach o wirfoddolwyr ati i barhau â'r gwaith. Yn ystod y ddwy flynedd ddiwethaf maent wedi trawsnewid y cae yn ardd hardd a chynhyrchiol.\nDywedodd Cadeirydd Cydbwyllgor yr AHNE, y Cynghorydd Tony Thomas “Hoffwn longyfarch John a'r gwirfoddolwyr o Ardd Gymunedol Corwen ar eu gwobrau.\n“Mae AHNE Bryniau Clwyd a Dyffryn Dyfrdwy yn elwa o bawb sy’n rhoi eu hamser ac ymdrech i helpu i wella'r dirwedd a chymunedau. Mae ymdrechion John a’r aelodau o Ardd Gymunedol Corwen wedi bod yn eithriadol tu hwnt.”\nO’r chwith i’r dde\nSwyddog Partneriaeth Gymunedol yr AHNE, Ros Stockdale, aelodau o Grŵp Cymunedol Corwen\nSwyddog yr AHNE Howard Sutcliffe, Swyddog Cyfathrebu’r AHNE Karen Weaver, Uwch Swyddog Cefn Gwlad yr AHNE, David Shiel, Cadeirydd Partneriaeth yr AHNE Andrew Worthington OBE, Rhes flaen, aelod o Grŵp Cymunedol Corwen Jane Marsden, Uwch Warden Cefn Gwlad yr AHNE, Rhun Jones, John Lawton Roberts a'i wraig, Is Gadeirydd Partneriaeth yr AHNE y Cyng Paul Cunningham, Cadeirydd Cydbwyllgor yr AHNE y Cyng Tony Thomas\nHelp llaw i greu cartrefi newydd ar gyfer Pathewod\nBu gwirfoddolwyr o brosiect Natur er Budd Iechyd yn helpu i adeiladu 20 o focsys nyth ar gyfer pathewod yng Nghoed y Morfa, Prestatyn. Mynychodd oddeutu 15 o wirfoddolwyr y digwyddiad i helpu ceidwaid Gwasanaeth Cefn Gwlad Sir Ddinbych i greu'r bocsys.\nMae pathewod yn rhywogaethau mewn perygl ar draws y DU. Mae colli perthi a'r newid mewn rheolaeth coetir wedi arwain at ostyngiad dramatig mewn niferoedd, 72% rhwng 1993 a 2014. Drwy greu’r bocsys nyth, gobeithiwn gefnogi cynnydd mewn niferoedd dros y blynyddoedd nesaf. Gwnaed y bocsys gan ddefnyddio pren lleol, a chânt eu gosod a’i monitro ar safle sy’n bwysig i bathewod yn Sir Ddinbych.\nMae Natur er Budd Iechyd yn rhan o waith y Cyngor i ddiogelu a gwella’r amgylchedd a’r nod yw gwella bywydau pobl drwy weithgareddau iechyd a lles, gan helpu unigolion a chymunedau yn Sir Ddinbych i gysylltu gyda chefn gwlad a mabwysiadu arferion iach.\nMae Gwasanaeth Cefn Gwlad Sir Ddinbych yn gweithio mewn partneriaeth â Thai Sir Ddinbych i ddarparu'r prosiect, gyda chefnogaeth gan Fwrdd Iechyd Prifysgol Betsi Cadwaladr a Phrifysgol Bangor.\nDiolch i bawb a ddaeth i helpu i greu'r bocsys!\nOs hoffech fod yn rhan o Natur er Budd Iechyd yn y Rhyl neu ym Mhrestatyn, cysylltwch â 01824 706998.\nCreu Cartrefi i Ddreigiau ar Dwyni Sir Ddinbych\nMae rhan fechan o forlin Sir Ddinbych yn gartref i boblogaeth fechan o ddreigiau Cymreig bach. Ers eu difodiant yn y 1960au a’u hail-gyflwyniad diweddar i’n systemau twyni, mae gwaith wedi bod yn mynd rhagddo yn ddiweddar i ddod a phoblogaeth madfall y tywod yn Sir Ddinbych yn ôl i’w llawn ogoniant.\nYn ddiweddar, aeth Gwasanaethau Cefn Gwlad Sir Ddinbych gyda Mick Brummage (cofnodydd ymlusgiaid y Sir) a rhai o wirfoddolwyr ymroddedig, i'r twyni, i gyflawni gwaith rheoli cynefin hanfodol.\nBu ychydig o oedi yn y gwaith yn ystod y bore oherwydd bod y tymheredd yn oerach na'r disgwyl. Mae madfallod y tywod, fel holl ymlusgiaid, yn ectothermig, ac yn dibynnu ar eu hamgylchedd i reoli tymheredd eu cyrff. Pan mae’r tywydd yn oer maent yn cuddio o fewn eu twyni, sy’n golygu bod palu yn y tywod yn risg. Felly, cafodd y gwaith ei ohirio nes i'r tywydd gynhesu a'r madfallod allan yn torheulo.\nRoedd y gwaith yn cynnwys defnyddio cloddiwr i dynnu a chrafu'r llystyfiant a oedd wedi tyfu’n drwchus ar y twyni. Gwnaed hyn er mwyn gallu datgelu ardaloedd o dywod a lleihau arwynebedd yr ardaloedd cysgodol. Mae hyn yn darparu ardaloedd ychwanegol i fadfallod y tywod dorheulo, tyllu a dodwy.\nYn yr ardaloedd mwy sensitif y twyni, lle nad oedd y cloddiwr yn gallu mynd, defnyddiodd y gwirfoddolwyr rawiau er mwyn tynnu'r llystyfiant yn ofalus, wrth geisio cadw llygad am fadfallod bychain yn torheulo.\nEdrychwn ymlaen at fonitro’r twyni a’r ardaloedd tywod newydd dros y blynyddoedd nesaf a gweld y ddraig fach Gymreig gyntaf yn torheulo yn eu llecyn tywod newydd!\nDiolch i Mick Brummage am ei arweiniad a’i gymorth ar y diwrnod, Arwyn Parry Construction Services Ltd am eu hagwedd cynnil tuag at y gwaith, ac wrth gwrs, ein grŵp gweithgar o wirfoddolwyr sydd bob amser yn barod am waith gyda gwên ar eu hwynebau\nProsiect 'Natur er Budd iechyd'\nMae Gwasanaeth Cefn Gwlad a Gwasanaeth Tai Sir Ddinbych wedi dod at ei gilydd ar gyfer prosiect newydd o’r enw Natur er budd Iechyd, sef cynllun peilot 18 mis o hyd a’i nod ydi gwella iechyd meddwl a chorfforol cymunedau trwy sicrhau gwell mynediad at natur mewn pedwar prif ardal, Llangollen, Corwen, Rhyl a Phrestatyn. Mae’r tîm Natur er budd Iechyd wedi bod yn gweithio i ddarparu rhaglen o weithgareddau megis teithiau cerdded iach, teithiau dydd, sesiynau cadwraeth ymarferol, celf a chrefftau, arolygon bywyd gwyllt a llawer mwy.\nRydym wedi bod yn gweithio’n agos gyda Choed Cadw yn Llangollen ar un o’u safleoedd, sef Pen y Coed, i gysylltu’r gymuned leol â'r adnodd gwych yma. Rydym wedi cynnal sawl digwyddiad yn y coed megis teithiau cerdded i wylio adar, arolygon gloÿnnod byw, sesiynau ymwybyddiaeth ofalgar a’r digwyddiad mwyaf poblogaidd – digwyddiad Brecwast a Byw yn y Gwyllt yn y Coed. Yn sgil llwyddiant y digwyddiadau hyd yn hyn, y mis hwn fe aethom gyda’n gwirfoddolwyr i greu ardal ystafell ddosbarth ar y thema coetir lle gallwn gynnal digwyddiadau dros yr haf. Fe wnaethom greu cylch coed, arwydd ar gyfer yr ystafell ddosbarth ar thema coetir a gosod gwesty i bryfed!\nDraw yng Nghorwen, mae'r prosiect Natur er budd Iechyd wedi bod yn cefnogi grŵp rhandir Edeyrnion a sefydlwyd yn ddiweddar. Rydym wedi bod yn gwneud tasgau ymarferol gyda gwirfoddolwyr i’w helpu i baratoi’r rhandiroedd, megis gosod rhisglau ar y llwybrau, yn ogystal â chwynnu gan fod y tymheredd wedi cynhesu! Rydym wedi codi llawer o waliau cerrig ar hyd yr hen wal garreg sydd yn rhedeg ar hyd y rhandir. Mae ein gwirfoddolwyr wedi mwynhau dysgu’r grefft draddodiadol hon a bydd y wal yn nodwedd hyfryd yn y rhandir ar ôl i’r gwaith gael ei gwblhau!\nYn y Rhyl, mae'r gwirfoddolwyr wedi bod yn gwneud gwaith ymarferol yn gwella Glan Morfa, hen safle sgipiau sydd bellach wedi cael ei drawsnewid yn gynefin i fywyd gwyllt. Maent wedi bod yn brysur iawn; yn gwella'r amrywiaeth o rywogaethau planhigion trwy blannu pridd bywyd gwyllt, cynnal a chadw'r golygfannau ar hyd yr aber a phlannu 2500 o goed dros y gaeaf yn rhan o ‘Plant!’, menter genedlaethol i blannu coeden ar gyfer pob plentyn a enir yng Nghymru.\nLledaenu pridd blodau gwyllt, Glan Morfa\nAr hen safle tirlenwi arall ym Mhrestatyn, Coed y Morfa, rydym wedi bod yn gweithio’n agos gydag Artisans Collective i drawsnewid mynedfa Porth Morfa mewn i fan gwyrdd croesawgar, y gall pobl a bywyd gwyllt ei fwynhau. Trwy gydol y gaeaf, buom yn gweithio gyda Cadwch Gymru’n Daclus i blannu gwrych ar hyd un ochr y safle, fel rhan o Brosiect y Goedwig Hir. Mae ein gwrych newydd tua 300 metr o hyd, ac mae gennym gynlluniau i’w ymestyn ymhellach y gaeaf nesaf.\nPlannu gwrych, Coed Y Morfa. Llun: Gwyl Roche, Cadwch Gymru’n Daclus\nBlodau gwyllt yn ardal Porth Morfa\nGwneud Ffelt yn Artisans Collective, Prestatyn\nRydym yn bwriadu parhau gyda phrosiect Natur er budd Iechyd dros y misoedd nesaf yn y Rhyl, Prestatyn, Llangollen a Corwen, a’r nod ydi ymgysylltu â mwy o bobl mewn cymunedau lleol. Mae gennym lawer mwy o ddigwyddiadau ar y gweill: gwiriwch dudalen AHNE Bryniau Clwyd a Dyffryn Dyfrdwy neu Gwasanaethau Cefn Gwlad Sir Ddinbych ar Facebook i weld rhestr o’r digwyddiadau. Cysylltwch ag ellie.wainwright@sirddinbych.gov.uk neu ffoniwch 07918224784 i gael rhagor o wybodaeth ynghylch sut i gymryd rhan ym mhrosiect Natur er budd Iechyd yn Llangollen a Corwen, neu claudia.smith@sirddinbych.gov.uk / 01824 708313 ar gyfer Rhyl a Phrestatyn.\nMae mwy o wybodeth ynglyn a'r prosiect yn y ffilm byr yma.\nCelf wedi’i ysbrydoli gan y tirlun\nMae Tîm y Prosiect Ein Tirlun Darluniaidd a noddir gan Gronfa Treftadaeth y Loteri yn brysur dros ben yn gweithio gyda grwpiau cymunedol ac ysgolion i ennyn diddordeb a hyder pobl i greu gwaith celf wedi’i ysbrydoli gan y tirlun.\nAr hyn o bryd mae grwpiau MIND Clwyd yn Llangollen a Chorwen yn creu dau fosaig cydweithredol o’r nodweddion hynny yn y tirlun lleol sy’n bwysig iddyn nhw.\nMae pobl ifanc Clybiau Ieuenctid Llangollen a Chorwen yn cyfarfod gwahanol artistiaid ac yn rhoi cynnig ar amrywiaeth o wahanol dechnegau artistig i ddathlu tirlun hardd eu cynefin.\nMae myfyrwyr celf blwyddyn naw Ysgol Dinas Bran wedi bod yn chwalu’r rhwystrau rhag lluniadu drwy ystyried yr haenau gweladwy ac anweladwy sy’n siapio’r tirlun lleol, ac maent wedi bod yn edrych ar amrywiol ffyrdd o fynd ati i dynnu llun. Aeth y myfyrwyr ar ymweliad â Glanfa Llangollen gan dreulio amser yn astudio manylion y tirlun ac yn creu eu dehongliadau personol eu hunain.\nYn ystod yr wythnosau nesaf bydd y grwpiau cymunedol Cefn Creates, The Dee Boys, Cefn Crochets a Knit and Natter yn dod at ei gilydd i greu eitemau addurniadol â themâu camlas i addurno llwybr y gamlas ar gyfer digwyddiad cymunedol i ddathlu deng mlynedd ers arysgrifio Pontcysyllte a’r Gamlas ar y rhestr o Safleoedd Treftadaeth y Byd ddydd Sadwrn 29 Mehefin.\nDros y misoedd i ddod bydd llawer mwy o weithgareddau’n digwydd gydag ysgolion cynradd lleol a grwpiau cymunedol ar y thema celf a’r tirlun darluniaidd gyda ffocws ar Safle Treftadaeth y Byd Pontcysyllte a’r Gamlas. Digwyddiad sydd ar agor i bawb am £2.50 y pen yw’r BIG DRAW ym Mhlas Newydd sydd i’w gynnal ddydd Sul 21 Gorffennaf. Os hoffech ddysgu mwy am y prosiect a chyfarfod y tîm, dewch i ymweld â’n stondin yn y digwyddiad dathlu pen-blwydd y Safle Treftadaeth y Byd ym Masn Trefor ddydd Sadwrn 29 Mehefin. neu cysylltwch â ni ar e-bost: our.picturesque.landscape@sirddinbych.gov.uk.\nAlergedd ac anoddefiad bwyd - Canllawiau cyflym i archebu bwyd neu bryd tecawê yn ddiogel\nOs oes gennych chi alergedd neu anoddefiad bwyd, mae'n bwysig bod gennych yr holl wybodaeth sydd ei hangen arnoch i wneud dewis bwyd diogel. Rydyn ni wedi rhestru rhai pethau y dylech eu hystyried cyn archebu pryd o fwyd.\nBwyta allan mewn bwyty, caffi neu fusnes bwyd\nEdrychwch ar y fwydlen ar-lein a ffoniwch ymlaen llaw i ofyn beth yw polisi'r busnes ar alergedd ac anoddefiad bwyd. A yw'n cynnig bwyd sy'n addas i chi? Ac os nad ydyw, a yw'r staff yn gallu paratoi pryd arbennig ar eich cyfer chi? (Rhaid i fusnesau bwyd gynnig gwybodaeth am alergenau i chi, ond nid yw'n ofynnol iddynt gynnig pryd gwahanol i chi sy'n addas i'ch angen.)\nByddwch yn glir iawn am eich alergedd/anoddefiad bwyd a rhowch enghreifftiau o'r bwydydd sy'n eich gwneud yn sâl.\nOs nad ydych chi o'r farn bod yr unigolyn yr ydych chi'n siarad ag ef yn deall eich anghenion, gofynnwch i siarad â'r rheolwr neu rywun a all fod o fwy o gymorth.\nGofynnwch sut mae'r bwyd yn cael ei drin a'i goginio, a p'un a oes siawns o groeshalogi gan offer coginio neu gynhwysion.\nGwiriwch fod yr wybodaeth am alergenau'n gywir. A fu newid munud olaf yn y rysáit neu gyfnewid cynhwysyn?\nByddwch yn ofalus iawn os yw'r bwyty'n gweini prydau cymhleth, gan y gallai alergenau fod yn llai amlwg neu'n gudd.\nOs oes gennych unrhyw amheuaeth am y staff yn deall pwysigrwydd eich anghenion deietegol, peidiwch â chadw bwrdd yn y bwyty.\nSiaradwch â'ch gweinydd neu'r rheolwr. Byddwch yn glir am eich alergedd/anoddefiad bwyd a chadarnhewch eich sgwrs flaenorol gyda'r staff\nGwiriwch fod y dewisiadau bwyd yn addas ar eich cyfer chi neu y gallant wneud newidiadau sy'n addas i'ch anghenion dietegol.\nAtgoffwch nhw i fod yn ofalus o groeshalogi neu alergenau ychwanegol o wahanol fathau o sglein, sawsiau ac olewau coginio, ac atgoffwch nhw i baratoi eich pryd â gofal.\nOs oes gennych unrhyw amheuaeth am y staff yn deall pwysigrwydd eich anghenion deietegol, peidiwch â bwyta yno.\nArchebu bwyd tecawê dros y ffôn neu ar-lein\nMae prydau tecawê yn cael eu hystyried yn brydau a werthir o bell, felly rhaid darparu gwybodaeth ar adeg prynu ac wrth gyflwyno'r bwyd.\nDilynwch y camau a restrir yn yr adran 'Bwyta allan mewn bwyty, caffi neu fusnes bwyd', ond hefyd:\ngwiriwch fod yr wybodaeth am alergenau ar gael ar y fwydlen, ar-lein neu dros y ffôn\nwrth archebu i fwy nag un person, gwnewch yn siŵr bod y bwyty'n labelu eich pryd, fel y byddwch chi'n gwybod pa archeb sy'n ddiogel i chi\nCysylltwch a tîm Diogelwch a Safonau Bwyd diogelwch.bwyd@sirddinbych.gov.uk os oes gennych unrhyw bryderon ynglŷn â syt mae busness bwyd yn rheoli alerergedd, neu os ydych wedi cael adwaith alergaidd yn dilyn ymweliad i fusnes fwyd neu tecawe. Mae mwy o wybodaeth hefyd ar gael ar gwefan Asiantaeth Safonau Bwyd.\nGwenwyn Bwyd – Yr hyn y mae prynwyr angen ei wybod\nYn ystod 2018 – 2019, ymchwiliodd Tîm Diogelwch Bwyd Sir Ddinbych i 261 achos o Wenwyn Bwyd\nCadarnhawyd mai’r organeb Campylobacter oedd wrth wraidd 60% o’r achosion hyn\nCampylobacter ydi’r achos mwyaf cyffredin o wenwyn bwyd yn y DU. Rhaid i brynwyr fod yn wyliadwrus ac ni ddylent roi eu hunain mewn perygl o Campylobacter gartref. Mae’r ffigurau diweddaraf gan yr Asiantaeth Safonau Bwyd yn dangos bod 65% o gywion ieir sy’n cael eu gwerthu yn y DU wedi’u heintio â’r byg cas hwn. Y newyddion da ydi bod modd atal Campylobacter, a thrwy ddilyn canllawiau hylendid syml gartref, fe allwch eich atal chi a’ch teulu rhag bod yn sâl.\nSut y caiff campylobacter ei ledaenu a sut i leihau eich siawns o fwyta bwyd sydd wedi’i heintio â campylobacter\nMae ymchwil yn dangos y daw pedwar allan o bum achos o wenwyn bwyd campylobacter yn y DU o ddofednod wedi’i heintio, yn enwedig cyw iâr.\nUn o’r prif ffyrdd o ddal a lledaenu gwenwyn campylobacter ydi trwy groeshalogi o gyw iâr amrwd. Er enghraifft, gall golchi cyw iâr amrwd ledaenu campylobacter trwy ei sblasio ar ddwylo, arwynebau, dillad ac offer coginio.\nMae campylobacter i’w ganfod hefyd mewn cig coch, llaeth heb ei basteureiddio a dŵr heb ei drin. Er nad yw’n tyfu mewn bwyd fel rheol, mae’n lledaenu’n hawdd. Mae gan campylobacter ddos heintus isel, sydd yn golygu y gallwch fod yn sâl ar ôl dod i gyswllt gydag ychydig o facteria. Mae hyn yn bwysig iawn os ydych chi’n ddiamddiffyn, h.y. yn ifanc, yn hŷn neu os oes gennych salwch sylfaenol.\nArgymhellion i Atal Campylobacter yn y Cartref\nCofiwch gall croeshalogi ledaenu campylobacter\nAr ôl paratoi cyw iâr amrwd, dylech ddiheintio arwynebau a thaclau (peiriant golchi llestri neu chwistrell diheintio gwrthfacteria)\nMae dillad budr yn gallu trosglwyddo bacteria. Defnyddiwch ddillad y gallwch eu taflu neu golchwch nhw ar 60C.\nPeidiwch BYTH â golchi cyw iâr amrwd.\nYmolchwch a golchwch eich dwylo ar ôl trin cyw iâr amrwd. Defnyddiwch bethau y gallwch eu taflu neu golchwch nhw ar 60C\nLawr yng ngwaelod yr oergell y dylid cadw cyw iâr amrwd.\nOs nad yw eich cyw iâr wedi cyrraedd 75°C, peidiwch â’i weini\nWedi pasio eich prawf gyrru? Rhwng 17 a 25 oed? Byw yng Nghymru? Beth am ddarganfod mwy o dechnegau, awgrymiadau a syniadau gyrru am £20 yn unig ..... a does dim prawf! Cliciwch yma am fwy o wybodaeth.\nCynhelir y sesiwn hyfforddi nesaf ar gyfer bobl sy'n byw yn Sir Ddinbych ddydd Iau 8 Awst yng ngorsaf Dân y Rhyl, Heol yr Arfordir, Y Rhyl LL18 3PL (5.30pm-8.00pm).\nAsesiad gyrru i'r rhai sydd yn 65 oed a drosodd\nYdych chi'n byw yn Sir Ddinbych ac yn 65 oed a throsodd?\nMae gennych hawl i gael asesiad gyrru am ddim a gynhelir gan Gwasanaeth Asesu Gyrru a Symudedd Cymru.\nOs oes diddordeb gennych ac ishio rhagor o wybodaeth, ffoniwch yr adran diogelwch ffyrdd y Sir ar 01824 706946.\nA ydych wedi clywed am ein sianeli cyfryngau cymdeithasol?\nMae gan y Cyngor Sir nifer o gyfrifon cymdeithasol corfforaethol sef Facebook, Twitter, Instagram, LinkedIn ac YouTube.\nRydym yn postio ein holl hysbysiadau argyfwng ar y sianel cyfryngau cymdeithasol hon, ynghyd â manylion y rhan fwyaf o'n cyfarfodydd ynghyd â llawer o wybodaeth bwysig arall. Mae gennym dudalen Facebook Cymraeg a Saesneg.\nNewyddion a digwyddiadau diweddaraf yn y Gymraeg.\nMae'r sianel hon ar gyfer delweddau yn unig. Rydyn ni'n ceisio rhoi mwy o ddelweddau yma, felly os oes gennych chi unrhyw beth yr hoffech i ni ei rannu, rhowch wybod i ni.\nUnwaith eto, rydym yn ceisio gwneud mwy o ddefnydd o LinkedIn ar gyfer ein straeon newyddion corfforaethol, a hefyd ar gyfer unrhyw gyfleoedd swyddi sydd gennym.\nRydym yn cadw y rhan fwyaf o'n ffilmiau cyfryngau cymdeithasol ar y cyfrif hwn. Tanysgrifiwch i'n sianel i sicrhau eich bod yn gweld ein holl fideos.\nMae’r Cyngor wedi bod yn gweithio gyda Chyngor ar Bopeth Sir Ddinbych er mwyn hyrwyddo Credyd Cynwysol. Dyma fideo byr i esbonio mwy.\nYmgyrch annog pobl i beidio a bwydo gwylanod\nMae’r Cyngor yn cyflwyno ymgyrch ymwybyddiaeth, yn annog pobl i beidio a bwydo gwylanod.\nDyma fideo byr i esbonio mwy.\nCyflawniadau gwych yn cael eu dathlu mewn gwobrau tai sirol\nMae tenantiaid o bob rhan o Sir Ddinbych wedi cael eu gwobrwyo am eu cyflawniadau yn y seremoni Gwobrau Tai Tenantiaid Cyngor cyntaf erioed a gynhaliwyd yn y Rhyl yr wythnos hon.\nCynhaliwyd y gwobrau, a drefnwyd gan Wasanaethau Tai Sir Ddinbych, ym mwyty 1891 yn y Rhyl ac maent yn cydnabod cyflawniadau a chyfranogiad grwpiau unigol a grwpiau tenantiaid ledled y sir.\nCafodd yr ymgeiswyr eu cynnwys ar y rhestr fer mewn wyth categori. Yr enillwyr oedd:\nGardd y Flwyddyn – Ardal Gymunedol / Gyffredin: Cymdeithas Preswylwyr Trem y Foel, Rhuthun\nMae tenantiaid Trem y Foel wedi bod yn cydweithio yn plannu planhigion amrywiol, lliwgar a thymhorol, addurniadau, basgedi crog i greu lle y gall pawb ei fwynhau. Mae’r tenantiaid wedi cael cydnabyddiaeth am eu gardd drwy Gymru yn ei Blodau a Sioe Erddi Rhuthun fel Gardd Gymunedol y Flwyddyn.\nGardd y Flwyddyn / Tenant / Unigolyn: Angela Carrington-Roberts\nMae Angela’n adnabyddus yn ei hardal am ei dawn garddio! Mae ei gardd wedi bod yn rhan o’r Cynllun Gerddi Cenedlaethol, sy’n rhoi profiad unigryw i ymwelwyr o’i gerddi, yn ogystal a chodi arian ar gyfer amryw o elusennau iechyd. Mae ei phlannu’n cynnwys planhigion gwydn a thymhorol, gan roi apêl cyffredinol i unrhyw un sy’n cerdded heibio. Mae hi hefyd yn ymwybodol iawn o’r amgylchedd ac felly’n cynaeafu dŵr glaw ac mae ganddi ei chompost ei hyn.\nProsiect Cymunedol y Flwyddyn: Cyfeillion Pengwern, Llangollen\nDrwy eu gwaith gyda’r prosiect Natur dros Iechyd, mae Cyfeillion Pengwern wir wedi helpu gwella’r gymuned leol, yr amgylchedd naturiol a’r gymuned ehangach. Mae eu gwaith wedi gwneud gwahaniaeth go iawn yn eu cymuned, gan dynnu pobl at ei gilydd i edrych ar ôl eu hamgylchedd lleol a naturiol, ac annog eraill i gymryd balchder yn eu cymuned. Rhai o’r gweithgareddau prosiect yw codi waliau sychion, coetir cymunedol, plethu helyg ac ati. Mae’r grŵp bellach yn arwain ar hyn ac yn gweithio gyda Choed Cadw.\nPreswylydd tai/ Grwp Cymunedol y Flwyddyn: Cymdeithas Trigolion Marsh, Y Rhyl\nMae’r grŵp hwn yn cynnwys trigolion yr ardal sy’n cynnal Canolfan Phoenix yn wirfoddol ar Rhydwen Drive yn y Rhyl. Maent wedi creu lle diogel a chroesawus i bobl o bob oed yn ogystal â chynnig rhaglen weithgareddau sy’n gwneud gwahaniaeth i fywydau pobl. Maent yn gweithio gyda grwpiau trydydd sector, a’u gweithgareddau yn cynnwys clwb gwaith cartref, nosweithiau ffilmiau, clwb garddio, clwb swyddi ac ati. Mae adborth gan drigolion yn cynnwys; “mae gan wirfoddolwyr wên groesawus bob amser”, “mae pobl yma bob amser yn barod i helpu”, ac “mae’n awyrgylch hwyliog a llon cyn gynted a’ch bod yn cerdded i mewn”.\nGwasanaethau Cwsmeriaid: Shirley Rippingale\nMae Shirley wedi ymddeol ar ôl gweithio i Gyngor Sir Ddinbych, ac wedi byw mewn tai gwarchod ers 18 mlynedd. Disgrifiwyd ei bod bob amser yn mynd y tu hwnt i’r disgwyl, ym mhopeth y gwnaeth fel warden. Helpodd ei hymrwymiad i ddarparu gwasanaeth rhagorol i denantiaid gynyddu ymgysylltu â’r gymuned a gwneud i denantiaid deimlo’n ddiogel. Trefnu gweithgareddau cymunedol, yn ei hamser ei hun, sicrhau fod pawb wedi eu cynnwys a bod mynediad ganddynt i wasanaethau a sefydliadau cefnogol.\nTenant y Flwyddyn: Stuart Nield-Siddall\nDros yr ychydig flynyddoedd diwethaf, mae Stuart wedi profi rhai heriau yn ei fywyd personol ac mae wedi llwyddo eu goresgyn a mynd benben â nhw. Mae ei ymrwymiad a’i frwdfrydedd dros waith gwirfoddol yn ei gymuned leol, wedi helpu ei gefnogi i fyw bywyd annibynnol a gwneud gwahaniaeth. Mae trigolion a chymunedau lleol wir yn canmol ei waith gwirfoddol yng Ngerddi Coronation y Rhyl a’r Clwb Golff ac mae ganddynt feddwl mawr iawn ohono. Yn ogystal â gwirfoddoli, mae Stuart wir yn mwynhau mynd i ddosbarthiadau coginio hunan-ddatblygu, gan roi’r sgiliau a’r hyder iddo fyw bywyd llawn ac annibynnol.\nTenant Ifanc y Flwyddyn: Bethan Owen\nRhai o’r rhesymau dros benderfyniad Bethan i redeg ei chlwb carate ei hun yn y Rhyl yw ei hangerdd dros roi cyfle i bobl, gwneud gwahaniaeth a dysgu sgiliau newydd. Roedd eisiau rhoi cyfle i bobl, nad oedd efallai’n gallu fforddio prisiau prif ffrwd na chontractau 12 mis, a oedd eisiau datblygu eu hunain, i gael rhoi cynnig ar rhywbeth newydd a dysgu carate. Mae’r clwb carate’n cynnig man cyfarfod wythnosol i deuluoedd ddod am sgwrs, cadw’n heini yn ogystal â thynnu’r gymuned at ei gilydd. Mae gwirfoddoli yn y gymuned hefyd yn bwysig iawn iddi, a dyna pham ei bod hefyd y gadet heddlu. Mae hi wedi ennill nifer o wobrau’n genedlaethol, gan gynnwys Gwobr Balchder Chwaraeon, Gwobr Points of Light y Prif Weinidog, dwy wobr Oriel Anfarwolion Crefft Ymladd Rhyngwladol, enillydd Crefft Ymladd y DU i Ferched Dan 16, Oriel Anfarwolion y DU, wedi cyrraedd rownd derfynol Gwobrau Dewi Dant a fis mis Mai yma, bydd yn dod yn enillydd yr UK Martial Arts Magazine!\nCadeirydd Cymdeithas Trigolion Marsh ac aelod uchel ei pharch o’i chymuned, aeth Gina ati dros ei hun i wneud gwahaniaeth yn ei chymuned, gan herio stigma. Cymerodd y Gadeiryddiaeth yn 2017, pan roedd Canolfan Phoenix mewn man tywyll ac mae hi wedi cyflawni gwyrthiau ers hynny. Mae’r ganolfan bellach yn ffynnu ac mae wynebau newydd yn croesi’r trothwy. Mae gweithio mewn partneriaeth gyda sefydliadau trydydd sector wedi bod yn allweddol wrth ddarparu rhaglen eang o weithgareddau a chyrsiau er budd pawb. Diolch i Gina a’i hangerdd dros wneud gwahaniaeth, mae’r ganolfan yn un bersonol, dymunol ac wedi newid bywydau pobl.\nDywedodd Jamie Groves, Pennaeth Cyfleusterau, Asedau a Thai Sir Ddinbych: “Roedd yn fraint i ni gynnal y seremoni wobrwyo gyntaf erioed, i gydnabod a dathlu cyflawniadau ein tenantiaid. Roedd y panel wrth ei fodd ar ansawdd y ceisiadau a oedd yn dangos y gwaith helaeth a oedd yn digwydd mewn cymunedau ledled y sir.\n“Mae rhai enghreifftiau gwych yma o denantiaid yn gwneud ymdrech fawr i ofalu am eu heiddo, yn ogystal â rhai prosiectau cymunedol enghreifftiol sy'n helpu i wella bywyd trigolion sy'n byw yn eu cymuned.\n“Mae eu gwaith caled, eu hymroddiad, eu hymdrechion a'u hymdrechion anhygoel yn helpu'r tîm tai i ddarparu gwasanaeth gwych i denantiaid”.\nDywedodd Geoff Davies, Swyddog Arweiniol dros Dai Cymunedol wrth y gynulleidfa fod gan Tai Sir Ddinbych weledigaeth i fuddsoddi mewn tai cyngor a chymunedau i’r radd flaenaf, yn gweithio gyda thenantiaid er mwyn cytuno ar flaenoriaethau, tra’n cydnabod bod pobl yn gwneud cymunedau yn lefydd gwych i fyw.\nPrif noddwyr y noson oedd Roger W Jones, Rhyl & Jewson. Y noddwyr eraill oedd Alliance Leisure; Hags; Liberty Gas; AICO; SC2; G Parry Home Improvements; Capita One; Tim Mannau Gwyrdd, Tai Sir Ddinbych; Torus; Sherratt a Howdens.\nCafwyd perfformiad gan Gôr Sain y Sir yn ystod y seremoni. Mae aelodau’r côr yn gweithio i Gyngor Sir Ddinbych.\nYmunwch hefo’r Ras Ofod yn eich llyfrgell yr haf yma\nMae llyfrgelloedd Sir Ddinbych yn galw ar blant i ymuno hefo’r her o ddarllen chwech llyfr dros yr haf fel rhan o’r Ras Ofod, Sialens Ddarllen yr Haf 2019.\nMae Sialens Ddarllen yr Haf yn gofyn i blant fenthyg a darllen chwech llyfr llyfrgell dros yr haf. Thema’r Sialens eleni yw Ras Ofod, wedi ei ysbrydoli gan 50iant y glaniad cyntaf ar y lleuad.\nBydd plant yn ymuno hefo’r teulu o’r dyfodol, y Rocedi, ar gyfer antur ofod cyffrous wrth iddyn nhw chwilota am lyfrau sydd wedi eu bachu gan griw o ofodwyr drwg. Wrth i blant ddarllen y llyfrau llyfrgell ar gyfer Sialens Ddarllen yr Haf, byddant yn derbyn sticeri arbennig, rhai gyda arogleuon dirgel. Wrth osod y sticeri ar eu ffolderi ymgyrch, bydd darllenwyr ifanc yn helpu’r Rocedi i ddatrys cliwiau, osgoi asteroids a darganfod y llyfrau coll, a chael llwyth o hwyl ac antur ar hyd y ffordd.\nI gymryd rhan yn y Ras Ofod, y cwbl sydd raid gwneud yw ymuno am ddim yn y lyfrgell agosaf, i dderbyn ffolder gasglu i gofnodi eu taith trwy Sialens Ddarllen yr Haf. Mae’r Sialens yn hwyl ac yn helpu plant i ddatblygu cariad at lyfrau a’r arfer o ddarllen er mwyn pleser.\nCadw'n heini yr Haf hwn gyda Gwasanaethau Hamdden\nLansio sesiynau i blant awtistig yn SC2\nMae SC2, y parc dŵr ac antur newydd yn y Rhyl, wedi lansio sesiynau wythnosol i blant ac oedolion ag awtistiaeth, i roi cyfle iddynt fwynhau’r parc mewn awyrgylch fwy hamddenol.\nCynhelir pob sesiwn heb unrhyw gerddoriaeth a bydd mynediad am ddim i ofalwyr. Byddwn yn cyfyngu ar unrhyw gyhoeddiadau dros y system sain ac mae gennym ystafelloedd newid arbenigol sy’n hygyrch ac yn gyfoes, gan gynnwys cyfleusterau gyda theclyn codi ar drac. Dim ond rhai sleidiau dethol fydd ar agor a bydd pawb yn cael llonydd yn y dŵr wrth inni gyfyngu ar y niferoedd yn y pwll a’r lle chwarae pirana.\nGan sicrhau fod yno un gofalwr am bob un sy’n cymryd rhan a heb osod cyfyngiadau oedran, mae’r sesiynau hyn yn cynnig gweithgarwch hygyrch i rai sydd ag anghenion ychwanegol, a hefyd yn rhoi gwerth da am arian gan fod gofalwyr yn cael cymryd rhan yn rhad ac am ddim.\nMeddai Jamie Groves, Pennaeth Cyfleusterau, Asedau a Thai: “Wedi cael ymateb gan gwsmeriaid yn y mis cyntaf ar ôl agor SC2, rydyn ni’n teimlo fod y sesiynau hyn yn arbennig o bwysig er mwyn gwneud yn siŵr fod rhywbeth ar gael i bob aelod o’r gymuned yma, a bod pawb yn medru mwynhau’r parc dŵr mewn awyrgylch addas. Rydyn ni’n gwybod y gallai’r gweithgareddau arferol yn SC2 fod yn ormod i rai cwsmeriaid ag awtistiaeth, ac felly i’r sesiynau yma rydyn ni’n cyfyngu ar y niferoedd yn y pwll, dim ond yn agor rhai o’r sleidiau, ac yn creu sesiwn tawelach heb gerddoriaeth na chyhoeddiadau dros y system sain. Rydyn ni’n ymrwymo i gynnig rhywbeth y gall pawb yn y gymuned ei fwynhau ac elwa arno.”\nCynhelir y sesiynau yn y parc dŵr rhwng 4pm a 5.30pm bob dydd Gwener yn ystod y tymor, a gallwch archebu ar-lein.\nAm gyfnod byr bydd cwsmeriaid â chardiau Hamdden Sir Ddinbych yn cael 50% oddi ar y pris wrth ddefnyddio’r cyfeirnod junjulweekday50 ar y wefan a dangos eu cardiau Hamdden wrth y dderbynfa.\nMae modd hefyd ichi logi parc dŵr SC2 ar gyfer grŵp caeedig neu barti pen-blwydd. Rhowch alwad i drafod gyda’r tîm cyfeillgar ar: 01745 777562.\nPad Sblasio SC2 nawr ar agor\nMae'r Pad Sblasio yn SC2 nawr ar agor, gan ddod a cham olaf yr adeiladu yn SC2, parc dŵr a chanolfan antur newydd y Rhyl, i ben.\nBydd y Pad Sblasio awyr agored yn rhoi profiad gwyliau cyflawn i gwsmeriaid ar eu stepen drws, fel ychwanegiad am ddim i’w tocyn parc dŵr.\nMae rhai o nodweddion yr ardal dŵr awyr agored newydd yn cynnwys bwcedi sy'n tywallt dŵr, canonau dŵr a’r llithren paradwys. Tra bo’r plant yn mwynhau’r nodweddion dŵr o’r radd flaenaf, gall oedolion ymlacio yn yr haul ar y teras ac ardaloedd eistedd awyr agored, neu fwynhau diod a byrgyr ym Mar y Teras a’r Caban Byrbrydau.\nDywedodd Jamie Groves, Pennaeth Cyfleusterau, Asedau a Thai: “Dyma gam olaf adeiladu SC2 ac rydym yn falch o fod ar y trywydd iawn i agor ar gyfer Gŵyl y Banc. Mae'r Pad Sblasio yn cynnig parc dŵr awyr agored i gwsmeriaid ac ardal wedi'i amgáu ar gyfer teuluoedd i chwarae yn y dŵr ac ymlacio ger y pwll.\n“Mae’r Pad Sblasio yn llawn nodweddion lliwgar, hawdd mynd atynt, a bydd yn adloniant i’r rhai bach, wrth fagu eu hyder yn y dŵr ar yr un pryd. Rydym yn ymfalchïo yn yr hyn yr ydym wedi ei gyflawni yn SC2 ac edrychwn ymlaen at gyflwyno'r profiad awyr agored hwn i drigolion y Rhyl."\nMae ystod newydd o fyrgyrs blasus yn cael eu lansio yn yr Ystafell Fwyta Coedwig Law a’r Bar Teras o fewn SC2, sy’n agored i’r cyhoedd yn ystod y penwythnosau a’r gwyliau.\nBydd y Pad Sblasio, Caban Byrbrydau a’r Teras yn dibynnu ar y tywydd ac yn agor yn dymhorol, ceir mynediad atynt fel rhan o unrhyw docyn parc dŵr. Archebwch docynnau ar-lein ar http://sc2rhyl.co.uk/cy/hafan/.\nYr Haf yng Ngharchar Rhuthun\nMae’r haf yn sicr wedi cyrraedd Carchar Rhuthun!\nYn “Cludwyd!” ar 30 Mai, cafodd ymwelwyr gyfle i fwynhau straeon gan garcharorion a anfonwyd o Garchar Rhuthun i lannau poeth a heriol Awstralia. Doedd llawer o’r carcharorion erioed wedi gadael eu pentrefi o’r blaen, ond bu’n rhaid iddynt ddioddef misoedd mewn llongau cyfyng a budr gyda channoedd o bobl eraill. Wynebodd y rhai a fu’n ddigon ffodus o oroesi’r daith, fywyd caled newydd miloedd o filltiroedd i ffwrdd o’u teuluoedd. Roedd tîm y carchar wedi gwisgo fel carcharorion, a chawsant groeso gan y dorf!\nAr 25 Gorffennaf cynhelir ein digwyddiad “Rwyt ti’n Garcharor”! Dewch i brofi a chael blas o fywyd fel carcharor Fictoraidd yng Ngharchar Rhuthun. Ar ôl cyrraedd fel carcharor newydd, fe gewch eich ‘cofrestru’, cael tynnu eich llun, troi eich llaw at lafur caled a chosbau megis pigo Ocwm (arian am hen raff) a gweithio yn y golchdy. Byddwch yn cwrdd â’r wardeiniaid, yn treulio amser yn y celloedd ac yn blasu bwyd y carchar. Peidiwch â phoeni, dydi amser bath ddim ar yr amserlen ar gyfer y diwrnod hwnnw!\nDoes dim angen archebu lle ymlaen llaw.\nGwyliau Haf yr Ysgolion\nBeth bynnag fo’r tywydd, mae’r carchar yn lle gwych i deuluoedd yn ystod gwyliau’r ysgol – cynhelir gweithgareddau celf a chrefft, llwybrau, cwisiau a heriau i bawb o bob oed bob dydd.\nWythnos Calan Gaeaf!\nAc yn olaf, peidiwch ag anghofio ymweld â Charchar Rhuthun yn ystod Hanner Tymor Calan Gaeaf i gael hwyl ddychrynllyd! (Rhwng dydd Sadwrn 26 Hydref 2019 a dydd Gwener 1 Tachwedd 2019)\nI gael rhagor o wybodaeth, ewch i’n gwefan yn www.RuthinGaol.com neu dewch o hyd i ni ar Facebook a Twitter.\nCarped Blodau Hudol\nProsiect Ysgolion: Mehefin - Medi 2019 yn Stiwdio 5 Gofod y Cwrt\nDrwy gydol tymor y gwanwyn fe wahoddwyd ysgolion cynradd yn Sir Ddinbych i ddod i archwilio ein harddangosfa o rygiau cyfoes Dan Eich Traed yng Nghanolfan Grefft Rhuthun ac yna weithdai ymarferol gyda’r artistiaid lleol Jude Wood, Ben Davis, Ticky Lowe ac Emma Jayne Holmes.\nWedi’u hysbrydoli gan arddangosfeydd yr oriel mae pob ysgol wedi creu ‘llain’ â phlanhigion, blodau, chwyn, pryfed a beth bynnag arall y gallech ddod o hyd iddo mewn gardd hud. Gan ddefnyddio tecstilau lliwgar a deunydd eildro mae pob un o’r disgyblion sy’n ymglymedig â’r prosiect wedi gwneud eu darnau eu hunain i’w hychwanegu at bob llain i greu’r carped mympwyol cydweithredol sydd i’w weld o’ch blaen.\nY 10 ysgol a fu'n cymryd rhan oedd:\nYn gweithio â’r artistiaid Jude Wood & Ben Davis\nYsgol Betws Gwerfil Goch\nYsgol Stryd y Rhos\nYn gweithio â’r artistiaid Ticky Lowe & Emma Jayne Holmes\nYsgol y Borthyn\nFe ymgysylltodd y prosiect â 206 o ddisgyblion i gyd. Dymuna Canolfan Grefft Rhuthun ddiolch i’r holl ddisgyblion ysgol, y cynorthwywyr a’r artistiaid am rannu eu hantur artistig â ni ac am greu’r Carped Blodau Hudol ardderchog hwn o fewn yr ardd gudd.\nGobeithio y byddwch chi i gyd yn mwynhau!


Cymrodoriaethau Dysgu | Gweinyddu Myfyrwyr | Prifysgol Bangor\nAmcanion Cynllun Cymrodoriaeth Ddysgu Bangor\nCydnabod pwysigrwydd dysgu ardderchog, gwella profiad dysgu myfyrwyr, a’r gefnogaeth a roddir i fyfyrwyr.\nCydnabod unigolion sydd wedi cael dylanwad helaeth ar ddysgu ym Mangor.\nNifer i’w dyfarnu\nNid oes cyfyngiad ar nifer y cymrodoriaethau y gellir eu dyfarnu bob blwyddyn. Serch hynny gall y pwyllgor dewis yn ôl ei doethineb gyfyngu ar nifer y cymrodoriaethau er mwyn sicrhau bod cyfraniad unigolion yn cael ei gydnabod yn briodol ac yn unigryw pan ddyfernir cymrodoriaethau.\nRhoddir Cymrodoriaethau Dysgu i unigolion sydd wedi gwneud cyfraniad eithriadol ar sail tystiolaeth i addysgu, dysgu, asesu a/neu feysydd cysylltiedig o gefnogi addysg myfyrwyr ym Mangor. Mae’r wobr yn seiliedig ar ddyfarniad y Panel.\nBydd Penaethiaid Ysgol yn ysgrifennu enwebiad 1000-gair a fydd yn amlinellu rhagoriaeth yr ymgeisydd yn eu hymarfer addysgu unigol, gan amlygu'r effaith a gawsant ar lefel ysgol (a thu hwnt), a'u hymgysylltiad â gweithgareddau datblygiad proffesiynol addysgu ac ysgolheictod. Yn ychwanegol at yr enwebiad ysgrifenedig, bydd y cyflwyniad yn cynnwys atodiad a fydd yn darparu tystiolaeth o gyfraniad yr enwebai, a gall hyn gynnwys; gwerthusiadau modiwlau, enwebiadau Gwobr Addysgu Dan Arweiniad Myfyrwyr, sylwadau arholwyr allanol, cyhoeddiadau pedagogaidd, tystiolaeth o ddatblygiadau modiwlau / rhaglenni a weithredwyd yn llwyddiannus gan yr enwebai, cymhwyster Cymrodoriaeth AAU lwyddiannus, portffolio PGCertHE llwyddiannus, dyfarniad NTFS, ac yn y blaen.\nBydd Pennaeth yr Ysgol yn gyfrifol am gyflwyno'r enwebiad ysgrifenedig a'r atodiad i Heledd Selwyn (Gweinyddu Myfyrwyr) yn electronig erbyn 14eg Mehefin 2021. Nid oes ffurflenni templed na dogfennau enghreifftiol.\nYstyrir enwebiadau gan Banel Cymrodoriaethau Dysgu, sy’n adrodd i’r Grwp Strategaeth Addysgu a Dysgu ac i’r Senedd. Mae’r Panel dan gadeiryddiaeth y Dirprwy Is-ganghellor Nicky Callow, ac yn cynnwys y Dirprwy Is-ganghellor, aelod o Addysgu a Dysgu Datblygiad Proffesiynol Parhaus (CELT), dau Gymrawd Dysgu ac un cynrychiolydd o Undeb y Myfyrwyr.\nBydd y Panel yn ystyried yr enwebiadau a gall, yn ôl ei doethineb, gyfweld yr ymgeisydd.\nCyhoeddir y Gymrodoriaeth yn y Bwletin Staff, ac ar gyfryngau cymdeithasol y Brifysgol, yn ystod haf 2021. Bydd y sawl sy’n derbyn y wobr yn cael y teitl ffurfiol Cymrawd Dysgu Prifysgol Bangor, a gwahoddiad i ymuno â’r Academi Cymrodyr Dysgu.


"Comedi wedi newid fy mywyd i": Tafsila Khan yn adrodd ei stori stand-yp - RNIB - See differently\nDdwy flynedd yn ôl, ’fyddai ymgyrchydd ar ran RNIB Cymru, Tafsila Khan, ddim wedi gallu dychmygu ei hun ar lwyfan. Roedd pobl yn dweud wrthi o hyd bod ganddi dalent a ffraethineb ond doedd hi ddim yn gweld ei hun fel perfformwraig.\nOnd er hynny, ym mis Mehefin 2018, roedd yn sefyll o flaen cynulleidfa o 50 o bobl yn dweud jôcs. Er mawr syndod iddi, roedd yn teimlo’n gwbl naturiol. Dyma pryd sylweddolodd Tafsila bod comedi yn rhywbeth yr oedd wedi’i geni i’w wneud, ac y gallai newid ei bywyd hefyd.\nCafodd Tafsila, 36 oed, ei geni gyda chlefyd etifeddol, Dystroffi Ffyn Côn, ac mae wedi bod yn ddall ers ei geni. Yn 2018, cofrestrodd ar gyfer Gweld yr Ochr Ddoniol gan yr RNIB, cwrs deuddydd sy’n addysgu pobl ddall ac â golwg rhannol i greu comedi stand-yp, gyda pherfformiad ar y diwedd.\nEr bod Tafsila yn nerfus i ddechrau, gwelodd fod comedi’n rhoi hyder newydd iddi. Gydag arweiniad gan y comedïwr enwog Georgie Morrell, ysgrifennodd a pherfformiodd ddarn hynod ddoniol am golli golwg a bod yn fam.\nErs hynny mae wedi perfformio ei stand-yp mewn theatrau a digwyddiadau codi arian ledled y wlad, gan ennill canmoliaeth am ei ffraethineb a’i chyflwyniad ble bynnag mae’n mynd.\nDywedodd Tafsila: “Rydw i wastad wedi defnyddio comedi i wneud pobl eraill yn gyfforddus gyda fy ngholled golwg, felly roedd yn hawdd creu stand-yp. Rydw i wedi adrodd straeon am brofiadau doniol sydd wedi digwydd i mi drwy gydol fy mywyd i dorri’r iâ gyda phobl newydd sydd heb gyfarfod unrhyw un â cholled golwg o’r blaen. Mae’n gwneud iddyn nhw deimlo’n gyfforddus ac yn rhoi ar ddeall iddyn nhw bod posib iddyn nhw siarad gyda fi a chael hwyl.\n“Ond ’wnes i erioed feddwl y gallwn i fynd ar lwyfan a dweud jôcs, felly pan wnaeth fy ffrind i awgrymu ’mod i’n cofrestru, roeddwn i’n ansicr. Er fy mhryderon, fe benderfynais i fynd amdani beth bynnag, ac rydw i mor falch o hynny.\n“Roedd y cwrs yn anhygoel ac yn broses ddysgu gyflym iawn gyda Georgie yn rhoi llawer iawn o gyngor. Roedd yn neis cyfarfod pobl eraill oedd yn yr un cwch â fi a rhannu profiadau i ddylanwadu ar ein stand-yp ni. Ac roedd perfformio’n rhoi cymaint o wefr! Roedd yn teimlo mor iawn i fod ar lwyfan a gwneud i bobl chwerthin. Mewn ffordd, mae colli fy ngolwg i’n helpu oherwydd dydw i ddim yn gallu gweld y gynulleidfa, felly dydyn nhw ddim yn codi ofn arna’ i.\n“Roeddwn i’n teimlo ’mod i wir wedi cyflawni rhywbeth. Mae Gweld yr Ochr Ddoniol wedi fy ngwneud i’n berson wnaiff roi cynnig ar unrhyw beth unwaith, heb ofni. Mae’n gymaint mwy na gweithdy comedi. Mae wedi helpu fy iechyd a fy lles i ac wedi agor cymaint o ddrysau. Dyma’r peth gorau rydw i wedi’i wneud i mi fy hun.”\nRoedd gweithdai Gweld yr Ochr Ddoniol wedi’u trefnu yn wreiddiol ar gyfer eu cynnal yng Nghaerdydd fis Mehefin eleni, ond maent wedi cael eu gohirio hyd nes ceir rhybudd pellach. Er hynny, mae’n bosib ymgeisio am le yn y gweithdai nawr. Rhaid i’r ymgeiswyr fod yn ddall neu â golwg rhannol, yn 16 oed neu’n hŷn ac yn byw yn y Deyrnas Unedig.\nOs hoffech chi gymryd rhan yn Gweld yr Ochr Ddoniol, y cyfan sydd raid i chi ei wneud yw dweud wrthym pam rydych chi eisiau cymryd rhan a rhannu eich jôc ddoniolaf gyda ni. I wneud cais, cysylltwch â 0303 1234 555 neu anfonwch e-bost i: [email protected]


Cymru yn parhau i wario mwy ar wasanaethau cyhoeddus allweddol | LLYW.CYMRU\nCymru yn parhau i wario mwy ar wasanaethau cyhoeddus allweddol\nMae Prif Weinidog Cymru Mark Drakeford wedi croesawu ffigurau swyddogol sy'n dangos bod Cymru'n parhau i fuddsoddi mwy mewn gwasanaethau cyhoeddus allweddol na rhannau eraill o’r Deyrnas Unedig.\nYn ôl ffigurau sydd wedi’u cyhoeddi gan y Trysorlys, roedd y gwariant ar iechyd yng Nghymru yn £2,402 y pen yn 2018-19 – 6% yn uwch nag yn Lloegr a £91 y pen yn fwy na’r flwyddyn flaenorol.\nMae’r gwariant ar iechyd a gwasanaethau cymdeithasol gyda’i gilydd wedi cynyddu 4.6% yng Nghymru – cynnydd o £134 o’i gymharu â’r flwyddyn flaenorol. Mae’r gwariant y pen ar iechyd a gwasanaethau cymdeithasol yn uwch yng Nghymru nag mewn unrhyw un o bedair gwlad y DU, ac mae tua 11% yn uwch nag yn Lloegr (£294 yn ychwanegol).\nYn ôl ffigurau’r Dadansoddiad fesul Gwlad a Rhanbarth ar gyfer 2018-19, mae’r gwariant ar addysg yng Nghymru gryn dipyn yn uwch nag yw yn Lloegr. Mae’r gwariant y pen yng Nghymru yn £1,365 – sydd £73 yn fwy nag yn Lloegr.\nMae’r ffigurau hyn yn dangos ein bod ni'n parhau i amddiffyn gwasanaethau rheng flaen rhag effeithiau gwaethaf polisi cyni cyson Llywodraeth y DU.\nMae buddsoddi yn ein Gwasanaeth Iechyd a'n gwasanaethau cymdeithasol yn rhan ganolog o'n cynlluniau gwario, ac mae ffigurau hyn yn dangos ein hymrwymiad i ddarparu'r gofal gorau i bobl ar draws Cymru.\nMae’r buddsoddiad rydyn ni’n ei wneud mewn addysg yn dangos ein bod yn benderfynol o ddarparu system yng Nghymru sy’n rhoi’r dechrau gorau mewn bywyd i blant.\nMae'r ffigurau hyn, sy’n cael eu cyhoeddi gan Drysorlys Ei Mawrhydi bob blwyddyn, yn brawf o’r gwerth rydyn ni'n ei osod ar wasanaethau cyhoeddus yng Nghymru, ac yn amlygu ein hymrwymiad i wneud popeth o fewn ein gallu i’w helpu i wynebu’r heriau gwirioneddol sy’n eu hwynebu ar hyn o bryd.


Dyfrlliw Iris | WatercolorPNG\nLliw dyfrlliw blodau coch a phorffor PNG\nLliw dyfrlliw blodau coch a phorffor PNG. Blodyn botanegol blodeuog. Blodeuyn dail gwyllt blodau gwyllt ar wahân. Darlun cefndir dyfrlliw ...\nBlodau dyfrlliw PNG Purple iris\nBlodau dyfrlliw PNG Purple iris. Blodyn botanegol blodeuog. Blodeuyn dail gwyllt blodau gwyllt ar wahân. Set cefndir cefndir dyfrlliw. Dyfrlliw ...\nBlodau irises glas bore dyfrlliw bore png\nBlodau irises glas dyfrlliw bore png clipart png clip o ffeiliau 54. Beth sydd y tu mewn: - ffeiliau 54 png, ...\nHaenau oren a phorffor Set dyfrlliw PNG\nHaenau oren a phorffor Gosodwch ddyfrlliw PNG set o flodau dyfrlliw o flodau gwyllt ac iro porffor o ffeiliau 29 ....\nSetiau aflwyddiannus set dyfrlliw PNG\nSetiau aflwyddiannus Set dyfrlliw PNG Mae blodau gwyllt yn iro set dyfrlliw o ffeiliau 67. Deunydd delfrydol ar gyfer DIY, gwahoddiadau priodas, ...\nPNG Iris Watercolour Blue\nCliplun o ffeiliau 37 Blue Watercolour Irises. Beth sydd y tu mewn: - png ffeiliau 8, elfennau ynysig, ...\nBlodau lliwgar lliwiau PNG dyfrlliw\nBlodau lliwgar lliwiau PNG dyfrlliw. Blodyn botanegol blodeuog. Blodeuyn dail gwyllt blodau gwyllt ar wahân. Set cefndir cefndir dyfrlliw. Dyfrlliw ...\nDisglunio dyfrlliw melyn PNG clipart\nDyfrlliw melyn dyfrlliw PNG clipartWatercolor set o flodau melyn 100 wedi'u gwneud mewn dyfrlliw technic.\nPurple irises blodau dyfrlliw PNG\nPurple irises blodau dyfrlliw PNG. Blodyn botanegol blodeuog. Blodeuyn dail gwyllt blodau gwyllt ar wahân. Set cefndir cefndir dyfrlliw. Dyfrlliw ...\nIris. Yn dod ar draws Bold Watercolour png\nIris. Bold dod ar draws Watercolour png clipart o ffeiliau 39. Beth sydd y tu mewn: - png ffeiliau 39, elfennau ynysig, ...\nPurple irises blodau PNG dyfrlliw\nPurple irises blodau PNG dyfrlliw. Blodyn botanegol blodeuog. Blodeuyn dail gwyllt blodau gwyllt ar wahân. Set cefndir cefndir dyfrlliw. Llun dyfrlliw ...\nDyfrlliw blodyn glas yn lliwio PNG\nDyfrlliw blodyn glas yn lliwio PNG. Blodyn botanegol blodeuog. Blodeuyn dail gwyllt blodau gwyllt ar wahân. Set cefndir cefndir dyfrlliw. Dyfrlliw ...\nYn dangos: 1-12 o 40\nAnadlwch harddwch lluniadau dyfrlliw dyfrlliw\nMae blodau ystyrlon yn haeddu sefyll ar wahân a chael eu cynnwys mewn casgliadau ar wahân. Felly, fe wnaethom gasglu'r darluniau dyfrlliw blodau blodyn hardd hyn i'r grŵp mawr hwn! Mae gwaith gyda blodau yn broses feddylgar. Mae angen i ddylunydd sy'n mynd i ddefnyddio'r delweddau png iris hyn fod yn ymwybodol o symbolaeth iris dwfn. Mae pobl yn derbyn rhai arwyddion yn anymwybodol. Pan fyddwch chi'n rhoi blodau i iris i rywun yr ydych chi'n meddwl ei ddweud am ffydd a doethineb, gellir cyfeirio'r un ystyr at gynhyrchion a wneir gyda lluniau png iris.\nNid oes dim yn well na hen draddodiadau da. Fodd bynnag, gallai fod yn berffaith i gyfuno somethings traddodiadol â modern. Hen flodyn yw Iris sydd ag ystod eang o liwiau a siapiau blewog. Cymerwch chwedl Groegaidd o enfys o'r gorffennol a chysylltwch ddwy lan wahanol o draddodiadol a ffasiynol gyda chymorth synnwyr newydd. Mae amrywiaeth lluniadau dyfrlliw blodyn yr iris yn gynrychiolaeth weledol o'r syniad modern o bwysigrwydd amrywiaeth yn y byd cymdeithasol. Ar ben hynny, gellir defnyddio iris fel symbol diwylliannol torfol i bobl ifanc yn eu harddegau. Cloddio yn ddwfn i enwau rhywogaethau. Beth all fod yn fwy hyrwyddol i'ch cynnyrch nag enw rhyfeddol o iris las tywyll bron yn ddu o'r enw Dracula's Kiss?\nMae lliwiau a siapiau yn elfennau pwysig iawn o unrhyw ddyluniad. Mae'r casgliad iris png hwn yn cynnwys blodau a luniwyd mewn gwahanol liwiau ac yn ystod gwahanol gyfnodau bywyd. Mae'n golygu bod gennych lawer o gyfleoedd ar gyfer cysyniad dylunio. Gyda llaw, mae manylebau eraill o'n lluniau dyfrlliw blodyn iris yn rhoi llawer o ryddid i chi wrth ddylunio. Er enghraifft, cynigir delweddau png iris i chi fel elfennau ynysig, felly byddwch yn gallu gwneud eich cyfansoddiad eich hun. Y nodwedd bwysicaf yw eu bod yn ddelweddau heb freindal o ansawdd uchel y gallwch eu defnyddio ar gyfer defnydd masnachol a gwerthu màs.\nMae harddwch blodau a'u gallu i ychwanegu harmoni i unrhyw ddyluniad yn cael ei ddefnyddio'n eang mewn llawer o feysydd. Byddwch yn siŵr y bydd delweddau dyfrlliw blodau'r iris yn edrych yn dda hefyd ar sgrin. Bydd y lluniau png iris hyn yn ddelfrydol fel lluniadau digidol. Ychwanegwch at y cart, prynwch a mwynhewch y broses!


Mae’r ddynes a ddaeth yn rhingyll heddlu benywaidd cyntaf Sir Gaerfyrddin a Sir Aberteifi’n sôn sut y mae plismona wedi newid yn y 60 mlynedd ers iddi ddod yn swyddog.\nYmunodd Mrs Jean Evans o Sanclêr â Chwnstabliaeth Sir Gaerfyrddin fel cwnstabl heddlu benywaidd yn 1953, pan oedd hi’n 21 oed. Cafodd ei dyrchafu’n Rhingyll yng Nghwnstabliaeth Sir Gaerfyrddin a Sir Aberteifi bron 60 mlynedd yn ôl  – gan ddod yn Rhingyll benywaidd cyntaf yr Heddlu.\nAr y pryd, roedd gwrywod yn goruchafu, ac roedd rôl Rhingyll Heddlu Benywaidd yn wahanol iawn i rôl ei chydweithwyr gwrywaidd. Â hithau bellach yn ei 80au, mae Mrs Evans yn cofio am ei hamser yn y gwasanaeth:\n“Yn y 50au, roedd plismonesau’n gyfrifol am ymdrin â menywod a phlant. Un o fy nghyfrifoldebau fel Rhingyll benywaidd oedd goruchwylio plismonesau mewn gorsafoedd eraill; roeddwn i’n ymweld ag Aberystwyth, Rhydaman a Llanelli’n aml.\n“Byddwn i’n aml yn ymweld â phob un o’r 39 tafarn yng Nghaerfyrddin; roedd yfed dan oed yn faes problemus, ac roedd unrhyw iaith anweddus yn cael ei drin yn gadarn – gan arwain at y llys yn aml! Mewn achosion o’r fath, ni fyddai hawl gan y swyddog ddweud yr union eiriau yn y Llys. Yn hytrach, roedd yn rhaid iddo eu hysgrifennu er mwyn eu cyflwyno i’r ynad.\n“Roedd disgyblaeth yn llym. Roedd disgwyl i blismonesau gadw eu gwallt yn fyr a pheidio â gwisgo gemwaith, ac ni fyddent yn tynnu eu hetiau’n aml. Yn wir, pe baech chi’n cael eich dal heb eich het, byddech chi’n cael eich cosbi!\n“Roedd bywyd fel plismones ifanc yn wahanol iawn flynyddoedd yn ôl. Y cyfan oedd gennym oedd chwibanau – dim radios nac unrhyw beth felly. Unwaith, cefais fy ngollwng yn lleoliad digwyddiad lle’r oedd rhwystr ar ffordd, ac anghofiwyd amdanaf! Wrth iddi nosi, llwyddais i yrru neges i’r pencadlys drwy fodurwr a oedd yn digwydd mynd heibio, ond roedd yn rhaid imi fwyta mwyar o’r clawdd hyd nes bod rhywun yn dod i’m casglu...mae’n debyg bod y drwgdybiedigion wedi’u harestio oriau ynghynt, a chefais fy anghofio!”\nUn o’r achosion cyntaf roedd Jean yn rhan ohono oedd llofruddiaethau enwog John a Phoebe Harries ym Mhentywyn ym 1953. Ymchwiliwyd i’r rhain gan yr Uwch-arolygydd Capstick o Scotland Yard. Â hithau newydd gwblhau ei hyfforddiant, gwaith Jean oedd gofalu am y teuluoedd a oedd yn gysylltiedig â’r digwyddiad yn ystod y gweithdrefnau llys.\n“Â minnau’n ferch leol, roeddwn i’n adnabod Ronald Harries yn bersonol, ac roeddwn i’n ffrindiau gyda’i wraig yn yr ysgol. Roeddwn i yn y llys drwy gydol yr achos a gwelais ef yn cael ei ganfod yn euog o lofruddiaeth a’r barnwr yn gwisgo ei het ddu wrth ddedfrydu Harries i gael ei grogi. Roedd sgwâr tref Caerfyrddin yn llawn o bobl drwy gydol y treial. Roeddent yn ymgasglu yno pob dydd o 3.30 o’r gloch y bore.”\nMae Jean yn aelod gweithgar o gangen Dyfed-Powys o Gymdeithas Genedlaethol yr Heddlu ar gyfer Swyddogion Heddlu Sydd Wedi Ymddeol ac mae’n dal nifer o rolau elusennol yng nghymuned Caerfyrddin. Jean yw gweddw’r diweddar Uwch-arolygydd Delme Evans.\nYmwelodd Jean â Phencadlys Heddlu Dyfed-Powys ddydd Iau 23 Mawrth 2017 lle derbyniodd arfbais yr heddlu wedi’i frodio gan y Prif Gwnstabl Mark Collins. Cyflwynwyd yr arfbais wedi’i fframio yn wreiddiol i’r diweddar Prif Uwch-arolygydd Donald Griffiths ar ôl iddo ymddeol. Ar ôl iddo farw, gofalodd Jean amdano. Mae Jean hefyd wedi rhoi nifer o eitemau i amgueddfa’r heddlu.


Prif Weithredwr Gogledd Ddwyrain Cymru Cyflog Cystadleuol SwyddleColegCamCEO Parhaol Coleg Cambria\nMae Coleg Cambria wedi mwynhau llwyddiant trawiadol ers ei sefydlu yn 2013. Rydym yn cael ein hystyried yn un o'r colegau mwyaf llwyddiannus yn y DU, yn seiliedig ar ganlyniadau myfyrwyr, partneriaethau dylanwadol a’n henw da. Cadarnhaodd AEM Estyn ein safle fel y coleg sy'n cyflawni orau yng Nghymru yn eu hadroddiadau arolygu Addysg Bellach a Dysgu yn y Gwaith. Rydym yn gweithio wrth wraidd ein cymunedau a'n heconomïau, gan feithrin dyheadau a sgiliau ac wrth gyfrannu’n sylweddol i dwf economaidd y rhanbarth.\nRydym yn goleg mawr ac amrywiol gyda’n hincwm dros £60 miliwn. Rydym yn darparu ystod eang o addysg a hyfforddiant, sy’n amrywio o raglenni Safon Uwch sy'n cyflawni’n uchel, i ddarpariaeth alwedigaethol, sy'n canolbwyntio ar gyflogwyr; ein cynnig addysg uwch sydd wedi cynyddu’n gyflym, a fferm o'r radd flaenaf sy’n arloesi gyda thechnoleg newydd mewn amaethyddiaeth ddigidol ac ynni adnewyddadwy. Mae ein myfyrwyr wrth wraidd popeth a wnawn ac rydym yn ymfalchïo yn y ffaith ein bod yn darparu profiadau dysgu personol ac ansawdd uchel.\nWrth arwain ein llwyddiant a'n datblygiad parhaus, bydd ein Prif Weithredwr newydd yn sicrhau ein bod yn sefydliad ymatebol, sy’n canolbwyntio ar hyrwyddo cynhwysiant cymdeithasol a ffyniant economaidd, drwy sicrhau bod darpariaeth arloesol, o ansawdd uchel ar gael. Bydd hyn yn cynnwys creu a gweithredu gweledigaeth strategol i’n harwain i'r degawd nesaf, gan fynd i’r afael â blaenoriaethau allanol allweddol sy'n cynnwys polisi llywodraeth Cymru, datblygiadau mewn addysg bellach ac addysg uwch, ac amcanion strategol ein partneriaid lleol. Gan weithredu fel llysgennad cadarn i'r coleg, bydd ein Prif Weithredwr yn creu ac yn meithrin partneriaethau dylanwadol ac yn canfod cyfleoedd trwy gadw golwg ar ddatblygiadau newydd. Yn fewnol, byddwch yn arwain ac yn ysgogi tîm arweinyddiaeth cadarn a gweithlu dawnus, wrth hyrwyddo diwylliant o ragoriaeth barhaus a dyheadau uchel.\nBydd yr ymgeisydd llwyddiannus yn arloesol, yn uchelgeisiol ac yn entrepreneuraidd, gan gynnig profiad o arwain ar lefel uwch eithriadol mewn sefydliad mawr a chymhleth, sy’n seiliedig ar werthoedd. Dylech fod yn feddyliwr strategol cadarn ac yn gallu datrys problemau yn effeithiol. Byddwch yn gallu adeiladu ar ein llwyddiannau hyd yma, a gwella ein cyrhaeddiad a'n heffaith ymhellach. Yn wleidyddol graff a chyda sgiliau meithrin perthnasoedd gwych, bydd gennych y difrifoldeb a'r carisma i ysbrydoli sbectrwm eang o staff, myfyrwyr a rhanddeiliaid allanol. Mae angerdd at sicrhau’r deilliannau gorau i ddysgwyr ac empathi â diwylliant Cymru a’r Gymraeg o'r pwys mwyaf.\nI drafod y swydd yn anffurfiol, cysylltwch â Bernie Cullen: bernie_cullen@aoc-create.co.uk neu ffoniwch 020 7034 2631\nBydd y dewis terfynol yn cael ei gynnal yn y coleg i'w hysbysu


Mae'r Cyngor wedi bod yn gweithio'n agos gydag ysgolion i roi trefniadau newydd ar waith i'w hailagor, lle bydd grwpiau blwyddyn yn cael eu rhannu'n ddosbarthiadau llawer llai.\nMae ysgolion bellach yn gweithio'n galed i ddarparu ar gyfer pob disgybl yn ystod y cyfnod byrrach hwn.\nDywedodd y Cynghorydd Glynog Davies, yr Aelod o'r Bwrdd Gweithredol dros Addysg a Gwasanaethau Plant: “Mae'n siomedig mai dim ond am dair wythnos y bydd yr ysgolion ar agor cyn gwyliau'r haf.\n“Fodd bynnag, mae'n bwysig bod ein plant yn cael y cyfle i fynd i'r ysgol cyn yr haf er mwyn iddynt allu dal i fyny gyda'u ffrindiau ac ailgysylltu â'u hathrawon.\n“Byddant yn gallu rhannu eu profiadau o'r 12 wythnos diwethaf a dod i arfer â'r amgylchedd ysgol newydd.\n“Bydd eu hathrawon hefyd yn gallu eu cefnogi o ran y ffordd newydd hon o ddysgu a'u paratoi ar gyfer y flwyddyn academaidd newydd ym mis Medi.\n“Mae wedi bod yn gyfnod heriol iawn, ac rwy'n deall pryderon y rhieni, ond gyda'n gilydd gallwn ddod drwy hyn a gallwn sicrhau bod profiad ein plant o ddychwelyd i'r ysgol mor arferol ac mor gadarnhaol â phosibl.\n“Hoffwn hefyd ddiolch i staff yr ysgolion am eu holl waith caled a'u cefnogaeth yn ystod y cyfnod anodd iawn hwn.”


Prifysgol Cymru Y Drindod Dewi Sant yn rhan o gronfa £33m ar gyfer arloesi yn y byd iechyd i roi hwb i'r economi a chreu swyddi\nMae Prifysgol Cymru Y Drindo Dewi Sant yn falch o fod yn rhan o gronfa £33m a gyhoeddwyd heddiw (13 Mehefin) gan Lywodraeth Cymru i ddatblygu cynnyrch a gwasanaethau gofal iechyd newydd arloesol, gyda'r potensial o roi hwb i'r economi a chreu swyddi o ansawdd uchel.\nBydd y cyllid yn cefnogi sefydlu Accelerate sef Sbardun Arloesi a Thechnoleg Iechyd Cymru fydd yn dod ag arbenigedd clinigol, academaidd a busnes ynghyd i ddatblygu a defnyddio cynnyrch a gwasanaethau arloesol newydd o fewn y system iechyd a gofal yng Nghymru.\nCaiff ACCELERATE ei arwain gan Hwb Gwyddorau Bywyd Cymru mewn partneriaeth gyda Chanolfan Arloesi Technoleg Cynorthwyol Prifysgol Cymru Y Drindod Dewi Sant, Prifysgol Caerdydd a Phrifysgol Abertawe. Bydd yn gweithio gyda phartneriaid yn y diwydiant i gyflymu'r gwaith o drosi syniadau yn gynnyrch a gwasanaethau newydd, a sbarduno'r broses o ddosbarthu a mabwysiadu cynnyrch a gwasanaethau technoleg i'r sector iechyd a gofal, gan greu gwerth economaidd parhaus yng Nghymru\n“Mae gan Ganolfan Arloesi Technoleg Cynorthwyol, sy’n rhan o Goleg Celf Abertawe y Brifysgol, enw da sefydliedig am ddarparu ymchwil a datblygu sy’n seiliedig ar ymarfer er mwyn cefnogi cwmniau meddygol ac elusennau sy’n ymwneud â gofal iechyd”, meddai’r Athro Ian Walsh, Deon Coleg Celf Abertawe. “Mae ein gwaith yn ddynol-ganolog yn bennaf ac mae’n cael ei arwain gan ddylunio sy’n caniatau i’n ymchwilwyr i gymwyso ymyrraedd creadigol er mwyn gwella iechyd a lles.\n“Mae gennym bartneriaeth sefydledig eisoes gyda Cerebra, elusen ymchwil flaenllaw sy'n gweithio i gefnogi plant sydd â chyflyrau niwrolegol. Mae Canolfan Arloesi Cerebra wedi datblygu nifer o atebion dylunio cynnyrch pwrpasol i alluogi plant i chwarae, cynyddu eu symudedd a gwneud bywyd teuluol yn haws. Bydd Accelerate yn ein galluogi i ddatblygu'r gwaith hwn ymhellach ac i gynnig ein arbenigedd dylunio cynnyrch ar gyfer gofal iechyd mewn cyd-destun ehangach. Rydym wrth ein bodd o fod yn gweithio gyda'n partneriaid”.\nCyhoeddwyd y cyllid heddiw (dydd Mercher, 13 Mehefin) gan yr Ysgrifennydd Iechyd, Vaughan Gething ac Ysgrifennydd yr Economi, Ken Skates. Daw £24m o gyllid ar y cyd gan Gronfa Datblygu Rhanbarthol Ewrop a Llywodraeth Cymru i gefnogi Accelerate: Sbardun Arloesi a Thechnoleg Iechyd Cymru dros dair blynedd. Bydd £9m arall o gyllid Llywodraeth Cymru yn cael ei ddefnyddio i greu canolfannau arloesi iechyd ar draws Cymru. Prif nod y canolfannau fydd datblygu technoleg iechyd o'r radd flaenaf er mwyn helpu i wella'r ffordd rydym yn atal, trin a rheoli cyflyrau cronig hirdymor, a manteisio ar dechnolegau newydd sy'n dod i'r golwg.\nDywedodd yr Ysgrifennydd Iechyd, Vaughan Gething: "Mae datblygu ffyrdd newydd, arloesol o atal, trin a gwella salwch a chlefydau yn rhan hanfodol o weledigaeth Llywodraeth Cymru ar gyfer dyfodol y Gwasanaeth Iechyd Gwladol. Bydd y rhaglen Accelerate a'r canolfannau arloesi newydd yn helpu i ddatblygu syniadau newydd ar gyfer cynnyrch a gwasanaethau i'w defnyddio'n gynt yn ein Gwasanaeth Iechyd ac ar draws y byd."\nDywedodd Ysgrifennydd yr Economi, Ken Skates: "Mae'n sector gwyddorau bywyd yn ffynnu a werth tua £2bn i economi Cymru. Bydd y buddsoddiad hwn yn helpu i adeiladu ar yr arbenigedd a'r dalent sydd gennym eisoes yn y sector. Yn y tymor hir, rwy'n disgwyl gweld y buddsoddiad hwn yn arwain at gannoedd o swyddi medrus iawn a chefnogi twf economaidd."\nDywedodd Cari-Anne Quinn, Prif Swyddog Gweithredol Hwb Gwyddorau Bywyd Cymru: "Mae'n gyffrous iawn cael arwain y rhaglen ACCELERATE er mwyn helpu i fasnacheiddio a datblygu cynnyrch ar draws y gwyddorau bywyd, iechyd a gofal. Mae'r rhaglen flaengar hon yn cynnig cyfle i ddarparu manteision economaidd a manteision i gleifion ar raddfa fwy nag a welwyd erioed yng Nghymru. Gyda'r lansiad swyddogol ar 2 Gorffennaf, mae Hwb Gwyddorau Bywyd Cymru yn edrych ymlaen at gael cydweithio'n agos gyda'n partneriaid i helpu i sicrhau mai Cymru yw'r lle i fod o ran arloesi yn y byd iechyd, gofal a llesiant."\nMae'r arian ar gyfer y rhaglen Accelerate yn cynnwys £ 12.3m gan Gronfa Datblygu Rhanbarthol Ewrop.\nArian cyfatebol yw £ 11.7m, gyda £650,000 gan Lywodraeth Cymru a'r gweddill gan y prifysgolion partner sy’n cynnwys cyllid mewn da sy'n cynnwys adnoddau a chwmnïau sy'n cydweithio.


Dathlu Wythnos y Gwirfoddolwyr (1–7 Mehefin)\nYstyried sut mae bywyd yn cael ei gyfoethogi trwy roi i eraill.\nTocyn raffl neu docyn loteri, llyfr cynilion banc.\nDangoswch y ddau ddyfyniad canlynol ar y bwrdd gwyn: ‘Mae rhoi amser i helpu pobl eraill wedi fy helpu i, ac wedi gwneud fy mywyd yn fwy cyfoethog’, a ‘Mae gwirfoddoli wedi newid fy mywyd ac wedi ei gyfoethogi.’\nAdnod o’r Beibl: ‘Dedwyddach yw rhoi na derbyn’ (Actau 20.35).\nAm fod y gwasanaeth yn canolbwyntio ar werth gwirfoddoli, fe fyddai’n ddefnyddiol pe byddai athrawon yn gallu gofyn am wirfoddolwyr i wneud tasgau syml yn y dosbarth yn ystod yr wythnos. Gofalwch eich bod yn diolch i’r plant sy’n gwirfoddoli, ac yn eu hannog oherwydd eu parodrwydd i helpu. Fe fydd y plant wedyn yn gallu uniaethu â’r wers sy’n gynwysedig yn y gwasanaeth yma, sef bod gwirfoddoli’n gallu cyfoethogi ein bywydau.\nAm ragor o wybodaeth a storïau i’ch ysbrydoli, edrychwch ar y wefan: http://www.volunteersweek.org.uk.\nGofynnwch: Sut y gallwn ni ddod yn gyfoethog? Dangoswch y tocyn raffl, neu’r tocyn loteri, y llyfr cyfrif cynilo, ac ati.\nDangoswch y dyfyniadau ar y bwrdd gwyn. Trafodwch beth yw eu hystyr. At ba fath o ‘gyfoeth’ y mae’r dyfyniadau’n cyfeirio?\nEglurwch fod llawer o bobl yn ein cymuned, ac yn ein gwlad, yn gwirfoddoli i helpu eraill mewn pob math o wahanol ffyrdd. Gwirfoddoli yw gwneud rhywbeth i rywun arall yn ddi-dâl. Yn wir, mae’r mudiad, Volunteering England, yn nodi bod 22 miliwn o oedolion yn Lloegr yn gwirfoddoli i helpu eraill bob blwyddyn. Ac mae’n debyg bod y sefyllfa’n debyg ar gyfartaledd yng Nghymru hefyd.\nGofynnwch eto: Ydych chi’n adnabod rhywun sy’n gwneud gwaith gwirfoddol?\nGadewch i ni weld a oes gwirionedd yn y dyfyniadau hyn. Ydi gwirfoddoli’n cyfoethogi ein bywydau?\nHolwch oes rhywun sydd yn y gwasanaeth heddiw wedi gwirfoddoli i wneud rhywbeth yn ddiweddar. (Rhag ofn i’r plant beidio ymateb, gofynnwch o flaen llaw i athro neu athrawes fod yn barod i enwi rhai plant o’u dosbarth sydd eisoes wedi gwirfoddoli i wneud rhywbeth.)\nBeth wnaethoch chi? Sut roedd hynny’n gwneud i chi deimlo?\nMae’r Beibl yn dweud hynny hefyd: ‘Dedwyddach yw rhoi na derbyn.’\nMeddyliwch am foment am adeg y Nadolig. Er ei bod yn hyfryd derbyn anrhegion, fyddwch chi’n cyffroi o gwbl wrth aros i rywun agor anrheg rydych chi wedi’i roi iddo ef neu hi?\nFe fydd gwirfoddolwyr yn dweud yn aml eu bod yn mwynhau gwneud y pethau maen nhw’n eu gwneud, a bod gwaith gwirfoddol yn eu gwneud yn gyfoethog mewn ffordd arbennig na all arian ei wneud.\n(Os hoffech chi, fe allech chi gyfeirio at rai o’r storïau ysbrydoledig oddi ar y wefan sy’n sôn am wirfoddoli.)\nMeddyliwch am rywbeth y gallech chi wirfoddoli i’w wneud i rywun arall heddiw.\nMeddyliwch am sut y byddai’n gwneud i’r person hwnnw deimlo pe byddech chi’n gwirfoddoli.\nMeddyliwch am sut y byddai’n gwneud i chi deimlo pe byddech chi’n gwneud y dasg honno.\nRydyn ni’n mynd i ddiolch i Dduw am wirfoddolwyr.\n(Lluniwch y gweddïau canlynol yn ôl yr hyn a fyddai’n briodol i’ch disgyblion a’ch cymuned chi.)\n(Gofynnwch i’r plant ymuno i gydadrodd y geiriau, ‘Rhown ddiolch i ti’, os oes rhai o’r gwirfoddolwyr hyn yn eu helpu yn eu bywydau.)\nam y rhai hynny sy’n ein gwasanaethu yn y Brownies, Scouts, Guides a’r Boys’ Brigade,\nrhown ddiolch i ti.\nAm y rhai hynny sy’n gwirfoddoli i’n helpu ni gyda gwahanol chwaraeon,\nAm y rhai hynny sy’n gwirfoddoli i’n dysgu am Dduw,\nAm y rhai hynny sy’n gwirfoddoli i’n gyrru mewn cerbydau i glybiau a gweithgareddau,\nAm y rhai hynny sy’n gwirfoddoli i ofalu am berthnasau sy’n wael,


Coleg o Gymruâ€™n teithioâ€™r byd i wella safonau addysg - Coleg y Cymoedd\nHomeAboutNewsColeg o Gymruâ€™n teithioâ€™r byd i wella safonau addysg\nColeg o Gymruâ€™n teithioâ€™r byd i wella safonau addysg\nMae Coleg y Cymoedd wedi partneru Ã¢ thri choleg yn India i rannu arferion gorau addysgu a datrys rhai oâ€™r heriau allweddol maeâ€™r addysgwyr yn Indiaâ€™n delio Ã¢ nhwâ€™n ddyddiol. Ffurfiwyd y bartneriaeth drwyâ€™r corff â€˜UK-India Education and Research Initiativeâ€™ (UKIERI), a Choleg y Cymoedd ydyâ€™r unig goleg o Gymru i fod yn rhan ohono.\nDros y ddwy flynedd ddiwethaf, mae hyn wedi golygu iâ€™r bartneriaeth anfon pedwar aelod o uwch reolwyr Coleg y Cymoedd i golegau ardal arfordirol Andra Pradesh a rhan ddeheuol Tamil Nadu i gwrdd Ã¢ staff y colegau, gan gynnwys Penaethiaid a darlithwyr, er mwyn fynd iâ€™r afael Ã¢ meysydd gwelliannau a chydweithio.\nBuâ€™r daith gyntaf i Indiaâ€™n fodd i dÃ®m Coleg y Cymoedd ganfod y bylchau mewn sgiliau o fewn y tri choleg partner yn ogystal ag isadeileddau TG gwael. Dros gyfnod y prosiect, buâ€™r tÃ®m yn canolbwyntio ar weithio gyda chynrychiolwyr oâ€™r India i ffurfio cynllun gweithredu strwythuredig, a rhannu offer ac adnoddau iâ€™w helpu i gyflwyno gwelliannau fyddaiâ€™n gwellaâ€™r addysg yn sylweddol.\nGallodd y staff cyfatebol oâ€™r India hefyd deithio iâ€™r DU i fod yn rhan o wythnos o hyfforddiant dwys, gan gynnwys treulio deuddydd ar gampws Nantgarw, ymhlith colegau eraill led-led y DU. Buâ€™r ymwelwyr yn cysgodi swyddi ac arsylwi ar wersi, gan ddysgu dulliau newydd o addysgu. Â\nMae dau oâ€™n staff newydd ddychwelyd wedi ymweliad Ã¢â€™r India i werthuso a mesur effeithiau, sef, Mark Thomas, Cyfarwyddwr Campws, a John Phelps, Is-Bennaeth yng Ngholeg y Cymoedd, ac fe gawson nhw weld drostyn eu hunain sut bu iâ€™r bartneriaeth fod o fudd iâ€™r tri choleg draw yno.\nWrth drafod y cysylltiadau oedd wedi eu ffurfio, meddai Mr Phelps: â€œMae hon wedi bod yn rhaglen ddwy flynedd wirioneddol effeithiol ac rydyn ni wedi gweld gwelliannau mawr yn adnoddauâ€™r colegau y cawson ni ein cysylltu Ã¢ hwy. Rydyn ni wedi llwyddo i drosglwyddo rhai cynghorion am arferion addysgu seiliedig ar dystiolaeth a hefyd brosesau ansawdd y maeâ€™r colegau bellach yn eu hailadrodd yn llwyddiannus.â€\nOnd ychwanegodd Mr Phelps mai nad y colegau yn India oedd yr unig rai i gael manteision oâ€™r bartneriaeth: â€œFe wnaethon ninnau ganfod ambell ddull o fynd ati oedd gan y colegau yn India, rhai nad oedden ni wedi eu hystyried oâ€™r blaen yng Ngholeg y Cymoedd. Fe wnaeth eu dull o gofnodi rhai agweddau o ganlyniadauâ€™r myfyrwyr aâ€™r colegau yn India gryn argraff arnon ni ac, o ganlyniad, bydd hyn yn rhywbeth byddwn niâ€™n ystyried ei gyflwyno yma. Drwyâ€™r cyfan, roedd yn brofiad hynod o fuddiol i bawb gymrodd ran.â€Â


Amazon yn dangos y dyfodol i S4C - NewsATW\nBedwar deg mlynedd yn ôl fe wnaeth llywodraeth Margaret Thatcher dro pedol annisgwyl a chyhoeddi y byddai Cymru yn cael sianel deledu Cymraeg wedi’r cyfan.\nDim ond tair sianel oedd yn bodoli ar y pryd a dim sôn am deledu lloeren na’r we.\nDair blynedd ers iddo sgwennu adroddiad i Lywodraeth y DU am ddyfodol y sianel, Euryn Ogwen Williams sy’n cloriannu’r camau sydd wedi eu cymryd hyd yma – a’r sialens i’r dyfodol mewn byd digidol.\nMae tair blynedd yn amser hir iawn ym myd y cyfryngau’r dyddiau hyn.\nPan gytunodd Euryn Ogwen Williams yn 2017 i\nysgrifennu adroddiad i Lywodraeth y DU ar ddyfodol S4C roedd y byd digidol yn her fawr, ond yn y cyfnod byr ers hynny mae’r nifer sy’n gwylio Netflix ac Amazon bron wedi dyblu.\nDarogan gwae i’r sianeli traddodiadol mae rhai, ond nid felly cyn-ddirprwy brif weithredwr S4C – yn rhannol oherwydd amseru ffodus ei adroddiad.\nPan ofynnodd y llywodraeth os fyddai o’n derbyn y gwaith, mae’n dweud ei fod yn gwybod yn iawn nad fo oedd y cyntaf i gael y cynnig a bod sawl person wedi gwrthod. Yn hytrach na rhoi ei ben yn ei blu, sylweddolodd bod hynny’n ei gwneud hi’n haws iddo daro bargen.\nRoedd ganddo ddau amod: byddai’n gwneud y gwaith yn ddi-dâl – er mwyn sicrhau annibyniaeth – a byddai’n gwneud y gwaith heb bwyllgor – er mwyn cyflymu’r holl broses. O fewn ychydig fisoedd roedd yr adroddiad wedi ei gwblhau a’i dderbyn, wrth i’r byd digidol garlamu ymlaen.\nimage captionUn o raglenni S4C gafodd ei chynhyrchu yn ystod y cyfnod clo – Sgwrs Dan y Lloer\n“Ro’n i’n gwybod bod pethau’n cyflymu pan oeddwn i’n gwneud yr adroddiad,” meddai Euryn Ogwen Williams. “Ro’n i’n darllen pethau gwahanol i be’ faswn i’n darllen fel arfer yn ei wneud oherwydd y gwaith, ac roedd rhywun yn sylwi bod Netflix yn symud i gyfeiriad gwahanol, roedd rhywun yn gweld y buddsoddiadau mawr a bod y byd digidol ychydig bach allan o reolaeth.\n“Dyna oedd yn fy nychryn i, os nad oedden ni’n symud yn gyflym fyddai’r sianel mor araf deg yn ymateb. A’r fantais sydd gan S4C – a’r iaith Gymraeg – ydi ei bod hi’n gallu symud yn gyflym. Does yna ddim lot ohonom ni. Mae’n lot haws i S4C symud nag ydi i’r BBC symud er enghraifft.”\nUn o brif argymhellion Creu S4C ar Gyfer y Dyfodol oedd newid dyletswydd gwasanaeth cyhoeddus S4C i adlewyrchu’r byd modern. Felly yn hytrach na chael eu cyfyngu i ‘raglenni teledu’, roedd angen ehangu’r briff i ‘greu gwasanaethau digidol ac ar-lein.’\nOni bai bod hynny wedi digwydd ac S4C wedi ymateb i’r her, byddai’r sianel mewn sefyllfa fwy bregus heddiw meddai awdur yr adroddiad.\nMae’n dweud ei fod wedi ei galonogi gan y ffigyrau gwylio – dros filiwn mewn un mis wedi gwylio cynnyrch ar blatfform ieuenctid Hansh – ac ymateb chwim y sianel yn ystod y cyfnod clo.\n“Digidol ydi achubiaeth S4C,” meddai Euryn Ogwen, oedd hefyd yn ymgynghorydd i S4C ar ddechrau oes teledu ddigidol yn yr 1990au. “Maen nhw wedi shifftio’r cyfartaledd oedran gwylio o 65+ i 35-60 ac maen nhw wedi gwneud hynny mewn tair blynedd, sy’n ffantastig.\n“Y broblem ydi tasa rhywun yn edrych ar deledu linear mae o dal yn 65+. Ond tydi’r 65+ ddim wedi gadael S4C – hwnnw ydi’r allwedd – y gwahaniaeth ydi be’ sy’n cael ei wneud yn ddigidol. Mae Hansh yn boblogaidd ac mae S4C wedi dechrau creu’r bocs set ac ati, sy’n hynod o boblogaidd a phobl dan 60 oed sydd yn gwylio’r rheiny.”\nimage captionFflipin lyfio Gareth y Mwnci – un o lwyddiannau mawr Hansh, y llwyfan i gynnwys wedi ei anelu at bobl ifanc\n“Roedd yn anhygoel o boblogaidd a phobl yn ymateb iddo achos roedd o’n union be’ oedden nhw eisiau. Dw i ddim yn meddwl fasa hwnnw wedi digwydd 10 mlynedd yn ôl. S4C oedd y cynta’ i ddangos drama wedi ei wneud yn y cyfnod clo hefyd – mae’r ffaith bod o wedi digwydd yn bwysicach na’r hyn oedd o bron iawn.”\nMae’n feirniadol o agwedd S4C rai blynyddoedd yn ôl – o fod yn rhy gyfforddus ac yn ceisio gwarchod y sefydliad yn hytrach na bod yn barod i newid. Mae’r cyfnod cythryblus ddaeth yn sgil yr argyfwng ariannol yn 2010 wedi arwain at newid agwedd, meddai.\nMae’n pwysleisio fod rhaid i S4C barhau i addasu yn gyson, a dros y tair blynedd nesaf mae’n gobeithio gweld mwy o gynnwys sy’n cael ei greu gan y cyhoedd a’r sianel yn efelychu’r cwmnïau mawr rhyngwladol drwy dargedu eu cynulleidfa yn fwy effeithiol:\n“Be’ fydda’n neis ydi bod mwy o gyfle i wneud\nuser generated content, fel straeon lleol hyd yn oed, neu Hel Straeon user generated – a bod rhywun yn mynd i Clic i weld stwff.\n“Wedyn dw i’n eistedd yma ac wedi dweud wrth gofrestru efo Clic mod i wedi fy magu yn Sir Fflint, geni yng Ngwynedd, a bod hwnnw’n mynd mewn i’r data. Os mae rhywun yn gwneud eitem fach ddifyr yn y Wyddgrug am rywbeth sy’n digwydd dwi’n cael e-bost yn syth efo linc yn dweud ‘pam ma wyliwch chi hwn?’ – y math o beth mae Amazon yn ei wneud.\n“Y peth pwysig ydi nad ydi S4C yn meddwl allan nhw gystadlu efo Amazon – eu bod nhw’n byw yn y byd yna ond yn gwneud rhywbeth sydd mor unigryw ac arbennig.\n“Dyna lle maen nhw eisiau cyrraedd yn y tair blynedd nesaf, y cysylltiad personol – ac wedyn all Netflix ddim eu twtsiad nhw.”\nimage captionFyddai gan ‘Bri’, un o gymeriadau sydd ar Hansh, ddim llawer o ddiddordeb mewn straeon o’r Wyddgrug\nDywedodd llefarydd ar ran S4C eu bod wedi dechrau gwneud hyn i raddau yn barod – gan ddefnyddio eu gwybodaeth am wylwyr unigol i adael iddyn nhw wybod am raglenni yn eu hamserlen sy’n debygol o fod o ddiddordeb, er enghraifft dramâu a gemau rygbi. Cam bach yw hyn, ychwanegodd, ond mae bwriad i ddatblygu yn y dyfodol wrth i fwy o bobl gofrestru gyda S4C Clic a’i gwneud yn haws i ddadansoddi patrymau gwylio.\nYn ôl adroddiad blynyddol diweddara’r sianel, fe wnaeth 100,000 gofrestru’r llynedd.\nEr bod patrymau gwylio yn wahanol iawn i’r sefyllfa 40 mlynedd yn ôl, mae angen edrych nôl i ddeall beth sy’n digwydd heddiw.\nAr ôl cael eu hethol yn 1979, daeth i’r amlwg nad oedd y llywodraeth Geidwadol ar y pryd am wireddu eu haddewid i sefydlu sianel benodedig Gymraeg. Arweiniodd hynny at fygythiad cyn-lywydd Plaid Cymru Gwynfor Evans i ymprydio hyd at farwolaeth, ac ar 17 Medi 1980 cyhoeddodd Ysgrifennydd Cartref William Whitelaw y byddai’r llywodraeth nid yn unig yn rhoi’r sêl bendith i’r sianel – ond yn creu awdurdod annibynnol hefyd.\nimage captionFe wnaeth bygythiad ymprydio Gwynfor Evans roi’r llywodraeth Geidwadol mewn sefyllfa anodd\nFel pennaeth rhaglenni cyntaf S4C yn 1982, roedd Euryn Ogwen yno ar y cychwyn cyntaf ac mae’n dweud bod penderfyniad wnaed bedwar degawd yn ôl yn ei gwneud hi’n haws i’r sianel ymateb i’r her ddigidol heddiw:\n“Pan oedd Gwynfor yn bygwth ymprydio y slogan oedd ‘Sianel Gymraeg’ a dw i’n cofio siarad efo fo dwy neu dair blynedd wedyn a ro’n i’n dweud mai nid sianel i Gymru oedd y peth pwysicaf o gwbl ddigwyddodd ond awdurdod annibynnol i Gymru.\n“Un o’r pethau anhygoel oedd bod llywodraeth Margaret Thatcher, allan o unlle, wedi creu’r awdurdod annibynnol yma.\n“Heb hynny be’ fasa ti wedi gallu cael oedd sianel i Gymru yn cael ei rhedeg ar y cyd gan HTV a BBC, a fasa ni yn union yr un lle rŵan ac oedda ni’r adeg hynny.\n“Y sialens efo’r adroddiad oedd sicrhau bod yr awdurdod sy’n bodoli, ac wedi ei greu i redeg un sianel, yn cael yr hawl bellach i wneud beth bynnag oedd ei angen er mwyn creu gwasanaethau iaith Gymraeg.”\n← Sonic boom heard across Paris\nCovid in Scotland: Economy might not recover until 2024 →\nCoronavirus: Meet the people fighting lockdown littering\nPro14: Ospreys v Dragons (Sun)\nAberystwyth cliffs rescue helicopter winches man to safety


Cysylltydd Cymunedol - PAVS\n37 awr y wythnos.\nMae Cymdeithas Gwasanaethau Gwirfoddol Sir Benfro yn gwahodd ceisiadau gan ymgeiswyr sydd a chymwysterau a phrofiad addas i ymuno a'n tim o Gysylltwyr Cymunedol sy'n gweithio mewn cymunedau ar draws Sir Benfro.\nRydym yn awyddus i benodi unigolion brwdfrydig i weithio, ledled Sir Benfro, gyda phobl, cymunedau a sefydliadau lleol, i ddatblygu rhwydwaith o gymunedau a gweithgareddau cefnogol i ddementia, er mwyn galluogi pobl a dementia, eu teuluoedd a'u gofalwyr, i gael yr ansawdd bywyd gorau posibl.\nCroesawir ceisiadau am secondiad a/neu rannu swydd.\nMae gwybodaeth bellach a phecynnau cais ar gael i'w lawrlwytho oddi ar ein gwefan ar www.pavs.org.uk neu ar gais oddi wrth enquiries@pavs.org.uk.\nY dyddiad cau ar gyfer derbyn ceisiadau yw: 12 o'r gloch Dydd Mercher 22 Mai 2019\nDyddiadau'r cyfweliadau: Dydd Llun 3 Mehefin 2019\nCGGSB, 36/38 Y Stryd Fawr, Hwlffordd, SA61 2DA\nFfon: 01437 769422\nCwmni Cyfyngedig trwy Warant Rhif Cofrestredig: 3343059\nElusen Gofrestredig: 1063289


Mae Meizu Mix, y smartwatch Meizu cyntaf bellach yn swyddogol | Newyddion bachu\nAm sawl diwrnod rydym wedi bod yn clywed newyddion a sibrydion am wyliadwriaeth smart newydd ar y farchnad, dyfais a fydd yn cael ei chreu gan y cwmni Tsieineaidd Meizu. Bydd y smartwatch hwn yn cystadlu â rhai mwy adnabyddus eraill fel yr Apple Watch, ond yn rhyfeddol ni fydd ganddo Android Wear.\nMae gwyliadwraeth newydd Meizu wedi'i gyflwyno'n swyddogol, sef Meizu Cymysgwch eich enw a chyflwyno hynodion fel absenoldeb Android Wear neu unrhyw system weithredu arall ar gyfer gwylio craff, er bod y swyddogaethau craff yn dal i'w gadw.\nBydd y Meizu Mix yn cynnwys peiriannau arferol ac edrychiad arddwrn traddodiadol, ond mae ganddo elfennau dyfeisiau clyfar fel synwyryddion a bluetooth bydd hynny'n caniatáu i'n ffôn clyfar gysylltu â'r Meizu Mix i gasglu neu ddysgu data.\nBydd gan Meizu Mix beiriant gwylio arddwrn traddodiadol\nYn yr achos hwn, ni fydd gan Meizu Mix sgrin LCD fel llawer o glytwaith clyfar chwaith, ond bydd ganddo swyddogaethau tebyg i'r Band Xiaomi Mi, fel dirgrynu pan fyddwn yn derbyn hysbysiad neu'n gwneud signal acwstig. Bydd data fel trawiadau bysell neu nifer y camau y mae'r defnyddiwr yn eu perfformio hefyd yn cael eu casglu. Mae'r Meizu Mix yn ymgorffori batri 270 mAh sy'n tybio bod gan y ddyfais ymreolaeth o fwy na 240 diwrnod.\nBydd y Meizu Mix yn cael ei ddosbarthu mewn dau liw, du a gwyn, a fydd yn cael ei gyfuno â gwahanol strapiau, neilon, lledr, dur, ac ati ... A fydd yn gwneud i bris smartwatch Meizu Mix amrywio yn dibynnu ar yr elfennau sydd ganddo. Bydd y fersiwn fwyaf sylfaenol yn costio 133 ewro a bydd y fersiwn fwyaf premiwm yn costio 200 ewro. Mae'r Meizu Mix yn ddyfais ddiddorol ond nid yw'n rhywbeth na ellir ei ddisodli gan oriawr draddodiadol ynghyd â Band 2 Xiaomi Mi, mae popeth gyda'i gilydd yn tybio pris is na'r Meizu Mix, er nad yw'r un peth. Gwylio smart newydd Meizu yn dechrau cael ei ddosbarthu ar ddechrau mis Hydref, felly bydd yn rhaid i ni aros ychydig yn hirach os ydym am gael y smartwatch hwn.\nLlwybr llawn i'r erthygl: Newyddion bachu » Gadgets » Smartwatch » Mae Meizu Mix, y smartwatch Meizu cyntaf bellach yn swyddogol